सैफ अली खान आणि करिना कपूर - खान यांचा मुलगा तैमुर अली खान पतौडी आज एक वर्षांचा झाला आहे . गेल्या वर्षी २० डिसेंबरला त्याचा जन्म झाला . जन्माला येण्यापूर्वीच सैफिनाचे बाळ सोशल मीडियावर ट्रेण्ड करत होते . आज एक वर्ष उलटूनही त्याच्या प्रसिद्धीमध्ये किंचितही फरक पडलेला नसून , त्याची प्रसिद्धी उत्तरोत्तर वाढत आहे . तैमूर या त्याच्या नावामुळेच तो सुरूवातीपासून चर्चेत आहे . चला तर मग या सर्वात छोट्या नवाबाचे सर्वात क्युट १२ फोटो पाहुया… पण जगाला जेव्हा तैमुरचा पहिला फोटो दिसला अनेकांचा राग मावळला . त्याच्याबद्दलच्या रागाची जागा प्रेमाने घेतली . अनेकदा सेलिब्रिटी त्यांच्या मुलांचा चेहरा प्रसारमाध्यमांमध्ये दिसू नये , यासाठी प्रयत्न करत असतात . पण करिना - सैफने असे काहीही केले नाही . बाळाच्या जन्मापासून ते आतापर्यंतचे अनेक फोटो सोशल मीडियावर आले आहेत . हे फोटो पाहून प्रत्येकाच्या तोंडी फक्त त्याचेच कौतुक होते . तैमुरला अनेकदा आई - बाबांसोबत , कधी पार्टीमध्ये किंवा घरी झोपाळ्यावर बसलेला पाहण्यात आले आहे . त्याचा कोणताही फोटो अगदी काही मिनिटांत व्हायरल होतो . त्याचे सोशल मीडियावर फॅन क्लबही आहेत . पाच वर्ष डेटिंग केल्यानंतर करिना आणि सैफने २०१२ मध्ये लग्न केले . लग्नाच्या चार वर्षांनंतर तैमुरचा जन्म झाला . करिनाचे प्रेग्नेंसी फोटोशूटही फार चर्चेत आले होते . बेबी बंपसह तिने रॅम्प वॉकही केला होता .


अंडे खाणे आरोग्यासाठी अतिशय फायदेशीर असते असे आपण अनेकदा ऐकतो . कारण अंड्यामध्ये शरीराला आवश्यक असणारी अनेक पोषक तत्वे असतात . अंड्यातील बलकामध्ये स्निग्धांश जास्त प्रमाणात असल्याने हा भाग खाल्ल्यास वजनात वाढ होते असा अनेकांचा समज असतो . मात्र अंड्यातील पिवळ्या बलकात शरीराला आवश्यक असणारे उपयुक्त घटक असतात ज्यामुळे शरीराचे उत्तमरितीने पोषण होते . अंड्यातील पांढऱ्या भागापेक्षा त्याच्या बलकामध्ये प्रोटीनचे प्रमाण जास्त असते . अंड्यामध्ये ए , डी , ई , के , बी ६ , फोलेट आणि बी ही व्हिटॅमिन असतात . याबरोबरच अंड्याच्या बलकातील फास्फोलिपिडस हा घटकही आरोग्यासाठी अतिशय उपयुक्त असतो . हा घटक हृदयाशी आणि चयापचय क्रियेशी उपयुक्त ठरतो . डोळ्यांचे आरोग्य चांगले राहण्यासाठीही अंड्याचे बलक उत्तम असते . शरीराची योग्य पद्धतीने वाढ व्हावी यासाठी शरीराला खनिजांची आवश्यकता असते . अंड्यामध्ये सेलेनियम , मॅग्नेशियम , लोह , पोटॅशियम , सोडियम , कॅल्शियम ही खनिजे विपुल प्रमाणात असतात . अनेकांना काही कारणाने रक्ताच्या गुठळ्या होतात . या गुठळ्या होऊ नये यासाठी अंड्याच्या बलकातील घटक उपयुक्त असतात . अगदी लहान मुलांपासून ते वयस्कर व्यक्तींपर्यंत सगळ्यांसाठीच अंडे खाणे फायदेशीर असते . बऱ्याचदा शरीरातील ताकद वाढण्यासाठी डॉक्टर आणि आहारतज्ज्ञही आहारात अंड्याचा समावेश करण्यास सांगतात . याशिवाय अंड्यापासून एखादा पदार्थ सहजपणे तयार करता येऊ शकतो , त्यासाठी वेळही कमी लागतो . अंडी हा प्रोटीन्स मिळवण्याचा सर्वात स्वस्त पर्याय आहे . अंड्यामधून भरपूर प्रोटीन्सचा पुरवठा होत असल्याने स्नायू बळकट होतात व उतींचे कार्य सुधारून शरीर निरोगी राहण्यास मदत होते . अंड्यामुळे पुरुषांची ११ टक्के तर स्त्रियांची १४ टक्के प्रोटीन्सची गरज भागते . एका अंड्यामधून शरीराला ६ ग्रॅम प्रोटीन्स मिळतात .


अतिसंवेदनशील आणि काही प्रमाणात वादग्रस्त विषयांवर लेखन करणाऱ्या सादत हसन मंटो यांच्या जीवनावर आधारित चित्रपट लवकरच प्रेक्षकांच्या भेटीला येणार आहे . नंदिता दास या चित्रपटाचं दिग्दर्शन करत असून अभिनेता नवाजुद्दीन सिद्दीकी या चित्रपटामध्ये मंटो यांची व्यक्तिरेखा साकारणार आहे . सध्या सुरु असणाऱ्या ७० व्या कान फिल्म फेस्टिव्हलमध्ये या बहुचर्चित चित्रपटाच्या पोस्टरचं अनावरण करण्यात आलं आहे . रुपेरी पडद्यावर मंटो यांची व्यक्तिरेखा ताकदीने साकारण्यासाठी नवाजने बरीच मेहनत घेतल्याचं पाहायला मिळत आहे . या चित्रपटाच्या ट्विटर अकाऊंटवरुन शेअर केलेला फोटो पाहता यामध्ये सादत यांच्या लेखणीतून झळकणारे बरेच भाव पाहायला मिळत आहेत . त्यासोबतच पोस्टरवरील उर्दू कॅलिग्राफी त्याला आणखीनच वास्तवदर्शी बनवत आहे . नेहमीच्या लिखाणाच्या जीर्ण वहीतील पानाप्रमाणे असलेल्या पोस्टरवर एक ओरखडाही आहे . पोस्टरवरील हा ओरखडा मंटोंच्या लेखनशैलीला असलेल्या विरोधाची अुनभूती करुन देत आहे . ट्विटरवर पोस्ट करण्यात आलेल्या या पोस्टरसोबत लिहिण्यात आलेल्या ओळीही त्या पोस्टरला साजेशा आहेत . या चित्रपटाचं एकंदर कथानक पाहता मंटो म्हणजे काय हे अनेकांपर्यंत पोहोचणार आहे . या चित्रपटामध्ये अभिनेत्री रसिका दुग्गल नवाजसोबत स्क्रीन शेअर करणार असून , ती मंटो यांच्या पत्नीच्या भूमिकेत झळकणार आहे . या चित्रपटामध्ये १९४० चा काळ साकारण्यात येणार आहे . त्यामुळे ‘मंटो’ खऱ्या अर्थाने नंदिता आणि नवाजसाठी एक खास चित्रपट ठरणार आहे . या चित्रपटाचं एकंदर कथानक पाहता बरेच पट्टीचे कलाकार ‘मंटो’मध्ये झळकणार आहेत . त्यामुळे नंदिताच्या या चित्रपटाकडे सर्वांचंच लक्ष लागून राहिले आहे . ‘मंटो’शिवाय नवाज येत्या काळात ‘बाबूमोशाय बंदूकबाज’ या चित्रपटामध्ये कॉन्ट्रॅक्ट किलरच्या भूमिकेतही झळकणार आहे . या चित्रपटामध्ये अभिनेता ताहिर राज भसिनसुद्धा झळकणार असून , या चित्रपटाच्या निमित्ताने अभिनेत्री चित्रांगदा सिंग बऱ्याच काळानंतर रुपेरी पडद्यावर पुनरागमन करणार आहे .


क्रिकेटपटू युवराज सिंग आणि अभिनेत्री हेजल कीच लवकरच विवाहबंधनात अडकणार आहेत . बाली येथे गुपचूप साखरपुडा करून आपल्या चाहत्यांना आश्चर्याचा धक्का देणारे हे प्रेमीयुगुल ब - याच दिवसांपासून त्यांच्या लग्नाची तयारी करत आहेत . अगदी दोन दिवसांवर या दोघांचे लग्न येऊन ठपले असून ३० नोव्हेंबरला हे विवाहबद्ध होतील . युवराज येत्या १२ डिसेंबरला ३५ वर्षांचा होईल . त्यामुळे त्याच्या वाढदिवसाआधीच त्यांचे लग्न व्हावे अशी युवराजची आई शबनम सिंग यांची इच्छा होती . हा विवाहसोहळा चंदीगढ येथे पार पडेल . युवराजचे वडील योगीराज सिंग यांनी एका इंग्रजी वृत्तापत्राला दिलेल्या मुलाखतीत संगीत आणि मेहंदी सोहळा एकाच दिवशी होणार असल्याचे सांगितले . त्यानंतर गुरुद्वारामध्ये लग्नाच्या विधी होतील . यावेळी केवळ जवळचे मित्रमंडळी आणि नातेवाईक उपस्थित राहतील . दरम्यान , या लग्नसोहळ्यातील संगीत सोहळ्याकडे सर्वांचेच लक्ष लागून राहिले आहे . या सोहळ्याची कोरिओग्राफी फराह खान करणार आहे . बॉलीवूडमधील प्रसिद्ध नृत्य दिग्दर्शक असलेल्या फराहने युवराज लग्न करेल तेव्हा त्याच्या संगीत सोहळ्याची धुरा तिच सांभाळणार असा शब्द दिला होता . टाइम्स ऑफ इंडियाला दिलेल्या मुलाखतीत फराह म्हणाली की , युवराजची आणि माझी खूप जुनी मैत्री असल्यामुळे त्याचा संगीत सोहळा हा माझ्या व्यवसायाचा भाग नाही . तो मला बहिण मानतो . त्यामुळे माझ्याकडून ही त्याच्यासाठी भेट असेल . युवराजने काही दिवसांपूर्वीच त्याची भावी पत्नी हेजल हिच्यासह लग्नाआधी एका डिनर पार्टीचे आयोजन केले होते . या दोघांच्या लग्नपत्रिकेवर कार्टून आणि इलस्ट्रेशनचा प्रयोग करण्यात आला आहे . त्यांच्या लग्नाची थीमही हटके असून त्यास ‘युवराज - हेजल प्रीमियर लीग’ असे नाव देण्यात आले आहे . युवराजने कपिल शर्माच्या शोमध्ये त्याच्या प्रेम कहाणीबद्दल सांगितले होते . हेजलने मला तीन वर्ष वाट पाहायला लावली . ७ - ८ वेळा तर ती कॉफीसाठी येते म्हणाली आणि आलीच नाही . त्यानंतर तिने मला होकार दिला , असे युवीने सांगितलेले . साडे चार वर्ष एकमेकांची आवडनिवड जाणून घेतल्यानंतर दोघांनी लग्न करण्याचा निर्णय घेतला आहे .


पेनल्टी शूटआउटमध्ये १८ प्रयत्नांचा संघर्ष जर्मनीचा मॅन्युएल न्युइर आणि इटलीचा गियानलुईगी बफन या जगातील दोन सर्वोत्तम गोलरक्षकांनी शनिवारी फुटबॉल चाहत्यांची मने जिंकली . १२० मिनिटांच्या खेळात जर्मनी आणि इटली यांच्यातील सामना १ - १ असा बरोबरीत सुटल्याने पेनल्टी शूटआउटचा निर्णय घेण्यात आला . अशा आव्हानात्मक आणि तितक्याच दडपणाच्या परिस्थितीत मॅन्युएल आणि बफन यांनी आपली कामगिरी चोख बजावत सामन्यातील उत्कंठा शिगेला पोहोचवली होती . मात्र खेळ म्हटला की जय - पराजय आलेच . जोनस हेक्टरच्या निर्णायक स्पॉट - किक्च्या जोरावर जोकीम लो यांच्या मार्गदर्शनाखालील जर्मनी संघाने युरो चषक फुटबॉल स्पध्रेच्या उपांत्य फेरीत प्रवेश निश्चित केला . या नाटय़पूर्ण लढतीत जर्मनीने ६ - ५ असा विजय मिळवला . बोर्डेऑक्स येथे शनिवारी मध्यरात्री खेळवण्यात आलेल्या या लढतीत पेनल्टी शूटआउटमध्ये एकूण १८ प्रयत्न झाले आणि त्यात सात खेळाडूंना गोल करण्यात अपयश आले . सिमोन झाझा , ग्रॅझिआनो पेल्ले , लिओनाडरे बोनुस्सी आणि मॅटेओ डॅर्मियन या इटलीच्या खेळाडूंना , तर थॉमन म्युलर , मेसूट ओझील आणि कर्णधार बॅस्टियन श्वेन्स्टायगर या जर्मनीच्या खेळाडूंना स्पॉट - किक्चे गोलमध्ये रूपांतर करता आले नाही . पहिल्या सत्रातील रटाळ खेळात सामना गोलशून्य बरोबरीत राहिला . मध्यंतरानंतर मात्र दोन्ही संघांनी आक्रमक सुरुवात करताना प्रेक्षकांना खिळवून ठेवले . ओझीलने ६५व्या मिनिटाला गोल करत जर्मनीला विजयी मार्गावर आणले , परंतु बोनुस्सीने ७८व्या मिनिटाला पेनल्टीवर गोल करत सामना १ - १ असा बरोबरीत आणला . त्यानंतर निर्धारित ९० मिनिटांत ही बरोबरी कायम राहिली . ३० मिनिटांच्या अतिरिक्त खेळात मॅन्युएल व बफन यांनी अभेद्य भिंत उभी करताना प्रतिस्पर्धीना गोल करण्यापासून रोखले . पेनल्टी शूटआउटमध्येही नाटय़मय घडामोडींनंतर जर्मनीने ६ - ५ अशी बाजी मारली . उपांत्य फेरीत त्यांच्यासमोर यजमान फ्रान्स आणि आइसलँड यांच्यातील विजेत्याचे आव्हान असेल . निराशाजनक कामगिरीमुळे रडलो . या अभूतपूर्व अनुभवाने आम्हाला आणि आमच्या चाहत्यांना पुनरुज्जीवित केले . जर्मनीसारख्या संघाकडून तीन पेनल्टीच्या संधी हुकणे , हे वाईट आहे आणि तरीही आम्हाला विजय मिळवता आला नाही . परिस्थिती अजून बिकट होत गेली . काही वेळा सामना आमच्या बाजूने होता , तर काही वेळा नाही . हा खेळाचा भाग आहे आणि त्याचा स्वीकार केला पाहिजे . पश्चात्तापाशिवाय आम्हाला स्पध्रेचा निरोप घ्यायचा होता आणि आम्ही तसे केले . चाहत्यांना आमचा अभिमान वाटावा असा खेळ आम्ही केला . – गिअॅनलुईगी बफन , इटलीचा कर्णधार


थंडी न आवडणारी व्यक्ती सापडणे दुर्मिळ . गुलाबी थंडीची मजा काही वेगळीच असते . काहींजणांना ब्लँकेटच्या आत शिरून सुट्टीच्यादिवशी बेडमध्ये पडून राहायला आवडते , तर काहीजण सकाळच्या गारव्यात नियमितपणे मॉर्निंग वॉकचा आनंद घेताना दिसतात . पहाटे अथवा रात्री उशिरा थंडीत गरमागरम चहा घेणे म्हणजे अनेकांसाठी जणू सोहळाच असतो . थंडीचा आनंद लुटत असताना या वातावरणाचा शरीरावर काही विपरीत परिणामदेखील होत असतो . रुक्ष त्वचा , ओठ फुटणे , पायाला भेगा पडणे त्वचेशीनिगडीत हे प्रकार प्रामुख्याने आढळून येतात . थंडीचा आनंद घेताना यावर कशी मात करावी यासाठी येथे देण्यात आलेल्या काही टिप्स लाभदायक ठरतील . त्वचा खोलवर मॉश्चराईज ठेवणे गरजेचे : थंडीत रुक्ष पडणाऱ्या त्वचेची चांगल्याप्रकारे काळजी घेण्यासाठी ‘स्किन केअर’ ट्रीटमेंट घेणे शक्य नसल्यास ‘कोको बटर क्रिम’चा वापर करणे उत्तम राहील . या क्रिमच्या वापराने केवळ शरिराला सुगंधच प्राप्त होतो असे नाही , तर नियमित वापराने क्रीम खोलवर जात त्वचेचा मऊपणा कायम ठेवण्यास मदत होते . दुसरा पर्याय म्हणजे आंघोळीपूर्वी ऑलिव्ह ऑइलने शरिराला हलक्या हाताने मसाज करणे . यामुळे शरिरातील मॉश्चर कायम राहाण्यास मदत होऊन त्वचा मऊ राहते . चेहऱ्यासाठी त्वचेतील ओलावा कायम ठेवणाऱ्या क्रिमची निवड करा . मुलायम ओठांसाठी : अनेकजण फुटलेल्या ओठांना पेट्रॉलियम जेली लावतात . परंतु , हा पर्याय खरोखरीच योग्य आहे का ही विचार करण्याची गोष्ट आहे . त्यापेक्षा व्हिटॅमिन ‘इ’ने युक्त असलेल्या ‘लिप केअर’ उत्पादनांचा वापर करावा . याच्या वापराने त्वचेतील ओलावा कायम राहाण्याबरोबरच सूर्याच्या दाहकतेपासून त्वचेचा बचाव होण्याबरोबरच चेहऱ्यावरील डार्क स्पॉट कमी होण्यासदेखील मदत होते . पायांच्या भेगांवरील उपाय : पायांच्या भेगांना थंडीत शरीरातील ओलावा कमी होत असल्याने प्रामुख्याने त्वचेवर याचा विपरित परिणाम होतो . थंड हवामानाचा सर्वाधिक प्रभाव जाणवतो तो टाचांवर . पायांवरील भेगामुंळे काहींना तर चालणेदेखील कठीण होते . रात्री झोपण्यापूर्वी ग्लिसरिन आणि गुलाब पाण्याने रोज हलका मसाज घेतल्यास आश्चर्यकारक फरक जाणवेल .


भारताचा अव्वल दर्जाचा खेळाडू युकी भांब्रीला चेन्नई चॅलेंजर टेनिस स्पर्धेतील विजेतेपदासाठी अग्रमानांकित जॉर्डन थॉम्पसनच्या आव्हानाला सामोरे जावे लागणार आहे . भांब्रीने उपांत्य लढतीत दक्षिण कोरियाच्या दुकहेई ली याच्यावर ७ - ५ , ६ - २ अशी सरळ दोन सेट्समध्ये मात केली . थॉम्पसनला अन्य लढतीत बिगरमानांकित प्रेडो मार्टिनेझविरुद्ध ६ - १ , ७ - ६ असा विजय मिळवताना झगडावे लागले . भांब्रीने ली याच्याविरुद्ध एक तास २५ मिनिटांत विजयश्री मिळवताना अचूक सव्र्हिस व बेसलाइनवरून पासिंग शॉट्स असा बहारदार खेळ केला . त्याने पहिल्या सेटमध्ये परतीचे खणखणीत फटके मारत सव्र्हिस मिळवला . त्याने लॉब्जचाही सुरेख खेळ केला . पहिला सेट घेतल्यानंतर भांब्रीचा आत्मविश्वास उंचावला . त्याने दुसऱ्या सेटमध्ये ताकदवान फटक्यांचा उपयोग केला व दोन वेळा सव्र्हिसब्रेक मिळवला . त्याचा फायदा घेत त्याने हा सेट सहज घेतला . त्याने एकदा आपल्या प्रतिस्पर्धी खेळाडूला सव्र्हिसब्रेकची संधी दिली नाही . या विजयामुळे भांब्रीने जागतिक क्रमवारीत पहिल्या शंभर खेळाडूंमध्ये स्थान मिळवण्याच्या दिशेने वाटचाल केली . थॉम्पसनने मार्टिनेझविरुद्ध पहिल्या सेटमध्ये निर्विवाद वर्चस्व गाजवले . त्याने फोरहॅण्डबरोबरच बॅकहॅण्डचाही उपयोग करीत दोन वेळा सव्र्हिसब्रेक मिळवला . हा सेट गमावल्यानंतरही निराश न होता मार्टिनेझने दुसऱ्या सेटमध्ये चिवट खेळ केला . त्याने प्लेसिंगचाही चांगला उपयोग केला , मात्र टायब्रेकरमध्ये त्याचे प्रयत्न अपुरे ठरले . टायब्रेकरद्वारा हा सेट घेत थॉम्पसन याने सामना जिंकला . मार्टिनेझने उपांत्यपूर्व फेरीत महंमद शफावतवर सनसनाटी विजय नोंदवला होता .


अक्षय कुमारचा ‘गोल्ड’ हा चित्रपट १३ दिवसांत १०० कोटींची कमाई करण्यास यशस्वी झाला आहे . भारतीय हॉकी संघाने ऑलिम्पिक्समध्ये मिळवलेल्या पहिल्या सुवर्ण यशाची गाथा सांगणारा हा चित्रपट याच महिन्यात १५ ऑगस्टला प्रदर्शित झाला . पहिल्याच आठवड्यात या चित्रपटानं २५ . २५ कोटींचा गल्ला बॉक्स ऑफिसवर जमवला होता . विशेष म्हणजे जॉन अब्राहमच्या ‘सत्यमेव जयते’चं मोठं आव्हानं अक्षयसमोर होतं . मात्र हे आव्हान यशस्वीरित्या पेलत ‘गोल्ड’नं बाजी मारली आहे . १०० कोटींचा गल्ला जमवणाऱ्या २०१८ मधील चित्रपटांच्या यादीत आता अक्षयच्या ‘गोल्ड’चाही समावेश झाला आहे . पहिल्या आठवड्यात ‘गोल्ड’नं ८९ . ३० कोटींची कमाई केली . तर दुसऱ्या आठवड्यात मात्र ‘गोल्ड’च्या घोडदौडीचा वेग मंदावला . दुसऱ्या आठवड्यात या चित्रपटानं जेमतेम ९ . ७० कोटींचा गल्ला जमवला . १०० कोटींचा गल्ला जमवणारा हा अक्षयचा नववा चित्रपट आहे अशी माहिती चित्रपट व्यापार विश्लेषक तरण आदर्शनं दिली आहे . या चित्रपटानं एकूण १०० कोटी ४५ लाखांची कमाई केली आहे . जर्मनीत ब्रिटिशांसाठी खेळणारे भारतीय खेळाडू आणि त्यांचा व्यवस्थापक तपन दास यांच्या भोवती या चित्रपटाचं कथानक फिरतं . स्वतंत्र भारताचा हॉकी संघ म्हणून ऑलिम्पिक्समध्ये खेळण्याचं स्वप्न पाहणाऱ्या खेळाडूंच्या जिद्दीची कहाणी या चित्रपटात पाहायला मिळत आहे . देशभरातील जवळपास २७०० स्क्रीनवर हा चित्रपट दाखवण्यात आला .


‘आणि मग एक दिवस’ या पुस्तकाच्या प्रकाशन प्रसंगी नसीरुद्दीन शाह यांचे प्रतिपादन नव्या कलाकारांबरोबर काम करताना मीही शिकत असतो . एखादी व्यक्तिरेखा साकारल्यानंतर नव्याने त्या भूमिकेचा वेगळा पैलू उलगडत असतो . चित्र , शिल्प आणि संगीतरचना या कलांमध्ये परिपूर्ण असतात . तसा अभिनय हा परिपूर्ण नसल्यामुळे त्या अर्थाने परिपूर्ण अभिनेता कोणीच नसतो , असे मत प्रसिद्ध अभिनेते नसीरुद्दीन शाह यांनी शनिवारी व्यक्त केले . भूमिकेमध्ये गुंतून जाण्यापेक्षाही भूमिकेविषयी सजग असणे महत्त्वाचे असते , असेही त्यांनी सांगितले . पॉप्युलर प्रकाशन आणि अक्षरधारा यांच्यातर्फे नसीरुद्दीन शाह यांच्या ‘आणि मग एक दिवस’ या पुस्तकाचे प्रकाशन ज्येष्ठ अभिनेते डॉ . मोहन आगाशे यांच्या हस्ते झाले . ज्येष्ठ मानसोपचारतज्ज्ञ डॉ . विद्याधर वाटवे , प्रसिद्ध अभिनेते चंद्रकांत काळे , प्रकाशक रामदास भटकळ , अक्षरधाराच्या रसिका राठिवडेकर या वेळी उपस्थित होत्या . उत्तरार्धात ज्येष्ठ अभिनेत्री ज्योती सुभाष यांनी नसीरुद्दीन शाह यांच्याशी संवाद साधला . माझ्या रंजनासाठी लिहिले , त्याचे पुस्तक झाले आणि या इंग्रजी पुस्तकाचा पहिला अनुवाद मराठीमध्ये झाला याचा आनंद असल्याची भावना व्यक्त करून शाह म्हणाले , ‘‘ या पुस्तकाला डॉ . श्रीराम लागू यांच्या आत्मकथनाप्रमाणे ‘लमाण’ हे स्वच्छ आणि पारदर्शी शीर्षक असावे असे वाटत होते . पण या शब्दाला हिंदूी आणि इंग्रजीमध्ये समर्पक शब्द सुचला नाही . ‘महाराष्ट्रात राहतो तर मराठी बोलता आले पाहिजे , ’ असे सत्यदेव दुबे यांनी मला सांगितले होते . मात्र , चुकीच्या उच्चाराने भाषा बोलू नये ही धारणा असल्याने मी मराठीतून बोलत नाही . ’’ ‘‘माझ्या प्रवासामध्ये संघर्षांचे प्रसंग फारसे आले नाहीत . मात्र , एखादा चित्रपट मी का केला हा पडलेला प्रश्न हाच काय तो माझ्यापुरता संघर्ष होता , ’’ असे सांगून शाह म्हणाले , ‘‘अभिनय हे माझे प्रेम आहे . अभिनय करण्यासाठी मी बेचैन होत असेन तर मग हाच व्यवसाय म्हणून का स्वीकारू नये ही माझी भूमिका होती . व्यावसायिक चित्रपटांविषयी स्नेह आणि त्या जगाविषयी ओढ नसेल , तर त्यामध्ये काम करू शकत नाही . भूमिकेमध्ये गुंतून राहण्यापेक्षा भूमिकेविषयी सजग राहणे महत्त्वाचे असते . ती व्यक्तिरेखा म्हणजे तुम्ही नसता आणि तसे बनण्याचा प्रयत्नही करू नका . व्यक्तिरेखा आणि संवाद प्रेक्षकांपर्यंत पोहोचविण्याचे नट हे माध्यम आहे . नॅशनल स्कूल ऑफ ड्रामा आणि फिल्म अँड टेलिव्हिजन इन्स्टिटय़ूट ऑफ इंडिया येथे प्रशिक्षण घेतले असले , तरी मी जीवनाच्या शाळेतच अभिनय शिकलो . वहिदा रेहमान यांच्याबरोबर पडद्यावर , तर डॉ . श्रीराम लागू आणि निळू फुले यांच्यासमवेत रंगमंचावर काम करू शकलो नाही . ’’ आगाशे यांनी ‘निशांत’ आणि ‘मंथन’ चित्रपटांच्या आठवणी सांगितल्या . वाटवे , काळे आणि भटकळ यांनी मनोगत व्यक्त केले . नटांविषयी आकस प्रत्येकाला कॅमेऱ्यासमोर काम करण्याची संधी मिळत नाही म्हणून ‘फिल्म अँड टेलिव्हिजन इन्स्टिटय़ूट ऑफ इंडिया’मध्ये असताना आम्ही संप केला होता . त्या वेळी अभिनयाचा अभ्यासक्रम बंद करण्यात आला . मात्र , प्रशासन आणि संचालकांचा विद्यार्थ्यांप्रति असलेला दृष्टिकोन यामुळे नंतर दरवर्षीच संप होत राहिला , असे सांगून नसीरुद्दीन शाह म्हणाले , ‘‘ सुमार अभिनेताही एखाद्या भूमिकेने लोकप्रिय होतो आणि सहा महिन्यांत गाडीतून फिरू लागतो . त्यामुळे नटांविषयी अनेकांना आकस असतो . ’’


घरात टीव्ही , एसी , फ्रिज या वस्तू आता जणू अत्यावश्यकच झाल्या आहेत . बदलत्या तंत्रज्ञानामुळे दिवसागणिक या वस्तूंमध्ये बदल होत असल्याने आपल्याकडे अपडेटेड मॉडेल असावे यासाठी अनेकांची धडपड चालू असते . जे या वस्तूंच्या खरेदीचा विचार करत आहेत त्यांच्यासाठी दिवाळीआधीच धमाकेदार ऑफर्स देण्यात आल्या आहेत . त्यामुळे ग्राहकांसाठी ही अतिशय आनंदाची बातमी आहे . अनेक बड्या कंपन्यांच्या या इलेक्ट्रॉनिक वस्तू रिटेलर २० ते ४० टक्के कमी किंमतीने विकत आहेत . सरकार १ जुलैपासून जीएसटी लागू करणार असून या टॅक्सपासून वाचण्यासाठी ही ऑफर देण्यात आली आहे . वस्तूची किंमत आणि त्या वस्तूचे आयुर्मान यावरुन त्या वस्तूवर दिली जाणारी सवलत ठरणार आहे . यामध्ये रिटेलर्सनी ग्राहकांना विक्रीसाठी खरेदी केलेल्या वस्तू या महिन्यात विकल्या न गेल्यास त्यांना तोटा होऊ शकतो . मे महिन्याच्या आधी खरेदी कऱण्यात आलेल्या वस्तूंवर ६ टक्के तर वर्षभरापूर्वी खरेदी करण्यात आलेल्या वस्तूंवर १४ टक्क्यांहून जास्त तोटा होण्याची शक्यता आहे . एक्साईज क्रेडिटचे प्रमाण ४० टक्क्यांवरुन ६० टक्क्यांवर आल्याने हा तोटा होत असल्याचे म्हटले जात आहे . एरवी रिटेलरकडून एमआरपीवर १० ते १५ टक्के इतकी सूट दिली जाते . जी आता तिप्पट वाढण्याची शक्यता आहे . यामध्ये सॅमसंग , पॅनासॉनिक , हिताची आणि व्हिडिओकॉनसारख्या मोठ्या ब्रॅंडसकडून खप वाढावा यासाठी जास्तीची वॉरंटी दिली जात आहे . इतकेच नाही तर डिस्ट्रीब्युटर्सना जुना माल विकला जाईपर्यंत नवीन माल उचलणे बंद केले आहे . आम्ही अशाप्रकारे वेगवेगळ्या ऑफर्स देत असलो तरी त्यामध्येही आम्ही तोट्यात आहोत , असे विजय सेल्सचे व्यवस्थापकीय संचालक निलेश गुप्ता यांनी सांगितले . या जीएसटीच्या निर्णयाचा रिटलर्सना मोठा फटका बसत असल्याचे मत काही रिटेलर्सनी व्यक्त केले आहे . त्यामुळे जे ग्राहक आपल्या घरी नवीन टीव्ही किंवा फ्रिज घेण्याचा विचार करत आहेत त्यांच्यासाठी ही नक्कीच खूशखबर आहे . दिवाळीमध्ये मिळणारी घसघशीत सूट त्यांना जून महिन्यातच मिळणार असल्याने ग्राहकांच्यादृष्टीने हे निश्चितच फायद्याचे आहे .


बॉल टॅम्परिंग स्कॅण्डलमुळे संपूर्ण क्रिकेटविश्वात खळबळ माजली असून ऑस्ट्रेलिया क्रिकेटला अजून एक मोठा धक्का बसला आहे . डॅरेन लेहमन यांनी ऑस्ट्रेलिया क्रिकेट संघाच्या मुख्य प्रशिक्षक पदावरुन पायउतार होण्याचा निर्णय घेतला आहे . डॅरेन लेहमन यांनी राजीनामा दिला असून दक्षिण आफ्रिकेविरोधातील चौथा आणि अंतिम कसोटी सामना हा त्यांचा अखेरचा सामना असेल . विशेष म्हणजे बॉल टॅम्परिंग प्रकरणात क्लीन चिट मिळालेली असतानाही त्यांनी राजीनाम्याचा निर्णय घेतला . ऑस्ट्रेलियाला नवा प्रशिक्षक मिळण्याची हीच वेळ असल्याची प्रतिक्रिया त्यांनी पत्रकार परिषदेदरम्यान दिली आहे . एक वर्षाची बंदी घालण्यात आल्यानंतर घेतलेल्या पत्रकार परिषदेत स्टीव्ह स्मिथ भावूक झाला होता . त्याला भावूक झाल्याचं पाहिल्यानंतरच आपण हा निर्णय घेतल्याचं डॅरेन लेहमन यांनी सांगितलं आहे . ऑस्ट्रेलिया क्रिकेटसाठी हा दुहेरी धक्का आहे . एकीकडे नव्या कर्णधाराची जबाबदारी असताना आता त्यांना अशा प्रशिक्षकाचा शोध घ्यायचा आहे जो त्यांना वर्ल्ड कपच्या आधी तयार करु शकेल . खेळाडूंना गुड बाय म्हणणं सर्वात कठीण काम असल्याचं त्यांनी म्हटलं आहे . तसंच आपल्यावर कोणताच दबाव नव्हता आणि हा आपला वैयक्तिक निर्णय असल्याचं त्यांनी यावेळी स्पष्ट केलं . स्टीव्ह स्मिथनं मागितली माफी दरम्यान याआधी ऑस्ट्रेलियाचा कर्णधार स्टीव स्मिथनं पत्रकार परिषदेत सगळ्या क्रीडाप्रेमींची माफी मागितली . बोलताना भावना अनावर झाल्याने डोळ्यातून अनेकवेळा त्याच्या पाणी आलं आणि आपण भयंकर मोठी चूक केल्याचं त्यानं मान्य केलं . कर्णधार म्हणून आपण चुकीचा निर्णय घेतल्याचं तो म्हणाला . माझं क्रिकेटवर प्रेम असून यातून बाहेर पडू असा विश्वास त्यानं व्यक्त केला . जर या प्रकरणापासून इतर खेळाडूंनी बोध घेतला तर या प्रकरणातून काहीतरी चांगलं निष्पन्न झालं असं म्हणता येईल असं तो म्हणाला . उर्वरीत आयुष्यभर ही चूक विसरणार नाही असंही त्यानं म्हटलं आहे . जसा काळ जाईल त्याप्रमाणे मला लोकांचं प्रेम आणि आदर परत मिळेल अशी अपेक्षाही त्यानं व्यक्त केली आहे . क्रिकेट हा जगातला सर्वोत्कृष्ट खेळ असून ते माझं सर्वस्व आहे . माझं आयुष्यच क्रिकेट असून अपेक्षा आहे की पुन्हा मी क्रिकेटचा भाग होईल असं त्यानं पत्रकार परिषदेत म्हटलं आहे . ही घटना म्हणजे माझ्या नेतृत्वाचाच पराभव असल्याचं स्मिथनं डबडबत्या नयनांनी कबूल केलं आहे . दक्षिण अफ्रिकेतून मायदेशात परतल्यानंतर सिडनीमध्ये त्यानं पत्रकारांशी संवाद साधला .


संजय दत्तला तुरुंगातून बाहेर येऊन सहा महिने लोटले , पण तरीही त्याने अजून पर्यंत एकाही सिनेमाच्या शूटिंगला सुरुवात केली नाही . तर दुसरीकडे असेही बोलले जात होते की संजय बॉलिवूडमधे येण्यासाठी खूप प्रयत्न करत आहे . आतापर्यंत कोणत्याही सिनेमाचे त्याने शूटिंग सुरु केले नसले तरी आगामी काळात त्याचे अनेक सिनेमे येणार असल्याची चर्चा आहे . आता या सिनेमातही संजय दत्त असल्याची शक्यता वर्तवण्यात येत आहे . तो सिनेमा म्हणजे ‘गोलमाल ४’ . असे ऐकण्यात आले आहे की , अजय देवगण , संजय दत्तला ‘गोलमाल ४’ मध्ये घेण्यासाठी फार उत्सुक आहे . त्याला फार वाटतं की या हिट सिनेमाच्या भागाचा तोही एक हिस्सा बनावा . अजय आणि संजय या दोघांमध्ये खूप चांगले संबंध आहेत . शिवाय या दोघांची जोडीही पडद्यावर याआधी हिट ठरली आहे . अजय आणि संजय यांनी ‘ऑल दि बेस्ट’ , ‘रास्कल्स’ आणि ‘सन ऑफ सरदार’ यांसारखे सिनेमे एकत्र केले आहेत . आता हे दोघे ‘गोलमाल ४’ मध्येही एकत्र आले तर प्रेक्षकांसाठी विनोदाची चांगलीच मेजवानी मिळेल यात काही शंका नाही . ‘गोलमाल ४’ मध्ये करिनाच्याऐवजी यावेळी आलिया भट्ट मुख्य अभिनेत्रीची भूमिका साकारणार आहे . पण श्रद्धा कपूरचे नावही अभिनेत्रीच्या भूमिकेसाठी समोर येत आहे . असे असले तरी रोहीत शेट्टी याच्याकडून ‘गोलमाल ४’ सिनेमात कोणते कलाकार असणार याची कोणतीही अधिकृत माहिती मिळालेली नाहीए . याआधीच ‘गोलमाल’च्या सिरीजमधील चौथ्या सिनेमाच्या चित्रीकरणास यावर्षी सुरुवात करणार असल्याचे रोहितने सांगितले होते . ‘दिलवाले’च्या प्रदर्शनानंतर रोहितने ‘गोलमाल ४’ ची कथा लिहिण्यास सुरुवात केल्याचे तो म्हणाला होता . रोहित म्हणालेला की , सध्या मी दोन सिनेमांवर काम करत आहे . त्यातील ‘गोलमाल ४’ चे काम लवकरच सुरु होईल . तसेच मी करण जोहरसोबत ‘राम लखन’च्या रिमेकवरही काम करतोय . दोन्ही सिनेमांच्या कथांवर सध्या काम सुरु असून पुढील सहा महिन्यात त्यांच्या चित्रीकरणासही सुरुवात होईल . ‘गोलमाल ४’मध्येही अजय देवगण दिसण्याची शक्यता आहे . मात्र , ‘राम लखन’च्या रिमेकमध्ये कोणते चेहरे दिसणार याबाबत रोहितने मौन बाळगणे पसंत केले होते .


बॉलिवूडचा बादशाह शाहरुखची पत्नी गौरी खान गृहसजावटीच्या कामात माहिर असल्याचे सर्वश्रुत आहे . तिने सजावट केलेल्या एका रेस्तराँच्या उद्घाटनाचा सोहळा नुकताच पार पडला . अनिल कपूर , फराह खान , जॅकलिन फर्नांडिस , सोनम कपूर , मलायका अरोरा आणि अर्जुन कपूरसह बॉलिवूडमधील अनेक तारांकीत मंडळी यावेळी उपस्थित हेती . किंग खानदेखील कन्या सुहानासोबत याठिकाणी आला होता . कार्यक्रमाच्या ठिकाणी उपस्थित असलेल्यांच्या नजरादेखील सुहानावरच खिळल्या होत्या . या सोहळ्यादरम्यानचे सुहाना आणि शाहरुख खानचे नुकतेच प्रसिद्ध झालेली छायाचित्रं चांगलीच लोकप्रिय झाली . नारंगी रंगाच्या ड्रेसमधील सुहाना खूप आकर्षक दिसते . तिच्या या ड्रेसची किंमत तब्बल साठ हजार रुपये असल्याचे समजते . तिच्या या ड्रेसचीसुद्धा चांगलीच चर्चा रंगली आहे . Photo : Varinder Chawla Photo : Varinder Chawla Photo : Varinder Chawla Photo : Varinder Chawla नारंगी ड्रेसमधील सुहानाचे कौतुक होत असतानाच , बॉलिवूडची देसी गर्ल प्रियांका चोप्राच्या काही छायाचित्रांनीदेखील अनेकांचे लक्ष वेधले आहे . काही काळ प्रागमध्ये घालविल्यानंतर प्रियांकाने ‘अ किड लाईक जॅक’ ( A Kid Like Jake ) या आगामी हॉलिवूडपटाच्या चित्रीकरणात व्यग्र झाली आहे . याच चित्रपटाच्या सेटवरची तिची काही छायाचित्रे समोर आली आहेत . नारंगी रंगाचा ड्रेस परिधान केलेली प्रियांका खचितच सुंदर दिसते . ‘अ किड लाईक जॅक’ चित्रपटात चार वर्षांच्या मुलाचे आयुष्य दर्शविण्यात आले आहे . जॅकचा सांभाळ करण्यासाठी त्याचे पालक एका व्यक्तीच्या शोधात असतात . चित्रपटात जॅकच्या पालकांच्या मैत्रिणीची भूमिका साकारणारी प्रियांका अमल नावाच्या सिंगल मदरच्या व्यक्तिरेखेत दिसेल . Photo : Instagram / PriyankaChOpra FC Photo : Instagram / PriyankaChOpra FC Photo : Instagram / PriyankaChOpra FC Photo : Instagram / PriyankaChOpra FC केवळ प्रियांका अथवा सुहाना खानच नारंगी ड्रेसमध्ये उठून दिसल्या असे नाही , तर बॉलिवूड अभिनेत्री कतरिना कैफनेदेखील ‘धूम’ चित्रपटाच्या प्रसिध्दी कार्यक्रमात अशाच प्रकारचा ड्रेस परिधान केला होता . नारंगी ड्रेसमध्ये या तिघीही आकर्षक दिसत असल्या तरी चाहते म्हणून तुम्हाला कोण अधिक आवडली ते खालील कॉमेंट बॉक्समध्ये नोंदवा . लाइफस्टाईल आणि मनोरंजन विश्वातील खास बातम्यांसाठी लोकसत्ताच्या फेसबुक पेजला https : / / www . facebook . com / LoksattaLive अवश्य भेट द्या .


आपली प्रकृती सांभाळण्यात आपल्या आहाराचा वाटा मोठा असतो . आहार आपल्या आरोग्यावर बराच परिणाम करतो . पौष्टीक खाणे हे चांगल्या आरोग्यासाठी आवश्यक असते हे माहिती असतानाही जिभेचे चोचले पुरविण्यासाठी आपण अनेकदा जंक फूड खातो . यामध्ये असणारे घटक आरोग्यासाठी घातक असतात . त्यातही हे पदार्थही प्रमाणात खाल्ल्यास ठिक आहे , पण ते प्रमाणापेक्षा जास्त खाल्याने आरोग्य बिघडवण्यास कारणीभूत ठरु शकतात . आरोग्याच्या दीर्घकालिन समस्यांसाठी अपायकारक असणारे पदार्थ आणि त्यामुळे आरोग्याला होणारे त्रास यांबाबत माहिती घेऊया… मैदा – मैदा हा शरीराला चांगला नसतो असे आपण अनेकदा ऐकतो मात्र सामोसा , पाव , बिस्कीटे यांच्या माध्यमातून आपण मैदा खातोच . मैद्यामुळे रक्तातील साखरेचे प्रमाण वाढते . तसेच मैद्यामुळे किडणी आणि यकृताच्या समस्या उदभवतात . मैद्यामुळे हृदयाशी निगडीत आजार वाढण्याचीही शक्यता असते . मीठ – कोणत्याही पदार्थात मीठ नसेल तर त्या पदार्थाला चवच येणार नाही . मात्र पदार्थ तयार करताना मीठ घातलेले ठिक आहे . वरुन मीठ घालून खाणे आरोग्यासाठी अतिशय घातक असते . जास्त मीठ खाल्ल्याने उच्च रक्तदाबाचा धोका उदभवू शकतो . तसेच मीठाचा आहारात जास्त वापर केल्यास कर्करोग आणि ऑस्टिओपोरॅसिसही होण्याची शक्यता असते . शीतपेये – शीतपेये आरोग्यासाठी घातक असतात . यामध्ये तयार करताना मोठ्या प्रमाणात साखर आणि फॉस्फरिक अॅसिडचा वापर केला जातो . शीतपेयांमध्ये असणाऱ्या घटकांमुळे मेंदूची कार्यक्षमता कमी होण्याची शक्यता असते . तसेच शीतपेयांच्या जास्त सेवनाने हृदयाशी निगडीत समस्या उदभवतात . जायफळ – जायफळ खाण्याने हृदयाचा वेग वाढतो . तसेच जायफळामुळे मेंदूची शक्ती कमी होण्याचीही शक्यता असते . त्यामुळे जायफळ कधीतरी तेही अगदी थोड्या प्रमाणात आहारात ठेवावे मात्र त्याचा अतिवापर आरोग्यास घातक ठरु शकतो . साखर – उसावर बरीच प्रक्रिया करुन साखर तयार केली जाते . साखर ही मधुमेहाचे एक महत्त्वाचे कारण आहे . रक्तातील साखर वाढल्यास आरोग्याच्या अनेक समस्या उदभवतात . याशिवाय साखर खाल्याने हृदयाच्या समस्या , यकृत आणि किडणीच्या अडचणी निर्माण होतात . ( ही बातमी संशोधकांनी केलेल्या वैद्यकीय संशोधनावर तसेच तज्ज्ञांच्या मतांवर आधारित आहे . त्यातील मतांशी ‘लोकसत्ता ऑनलाइन’चा संबंध नाही . त्यामुळे कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


करिना कपूर खान गरोदर असल्यापासून ते तिच्या मुलाच्या नावापर्यंत सगळ्याची जोरदार चर्चा झाली . त्यात तिचा लॅके फॅशन वीकमधला रॅम्प वॉक असो वा मुलगा झाल्यानंतर तिचं तिच्या कुटुंब आणि नवऱ्याबरोबरचं फिरायला जाणं असो . ती अशी पहिली अभिनेत्री आहे , जी आपल्या मुलाच्या जन्मानंतर वरचेवर पब्लिक अपीअरन्स करते आहे . एवढंच नाही ; तर कामालादेखील सुरुवात करतेय . यात तिने आणखी एक गोष्ट करून दाखवली आहे . आपल्या मुलाच्या जन्मानंतर तीन महिन्यांच्या आत तिने स्टेज परफॉर्मन्स केलाय . ज्यात ती तीनही खान आणि तिचा पती सैफ अली खानला मानवंदना देणार आहे . तिने एका पुरस्कार वितरण सोहळ्यामध्ये हा परफॉर्मन्स केला . मनीष मल्होत्राच्या स्पेशल डिझायनर वेअरमध्ये तिने हा परफॉर्मन्स सादर केला .


चॅम्पियन्स करंडक स्पर्धेत प्रत्येक डावात बहरदार खेळी करत शिखर नव नवे विक्रम प्रस्थापित करताना दिसतो आहे . दक्षिण आफ्रिकेविरुद्धच्या सामन्यात मास्टर ब्लास्टर सचिन तेंडुलकरचा विक्रम मोडीत काढल्यानंतर बर्मिंगहॅममध्ये बांगलादेशविरुद्धच्या सामन्यात सलामीवीर शिखर धवनने भारताचा माजी कर्णधार आणि सलामीवीर सौरभ गांगुलीचा चॅम्पियन करंडक स्पर्धेतील सर्वाधिक धावा करण्याचा विक्रम मोडीत काढला . गांगुलीने चॅम्पियन्स करंडक स्पर्धेत १३ सामन्यांत ५१ . १५ च्या सरासरीने ६६५ धावा केल्या होत्या . यात त्याच्या नैरोबीच्या मैदानावर दक्षिण आफ्रिकेविरुद्ध केलेल्या नाबाद १४१ धावांच्या खेळीचा समावेश होता . सौरभ गांगुलीचा हा विक्रम शिखर धवनने मोडला आहे . २०१३ मध्ये चॅम्पियन्स करंडक स्पर्धेत पदार्पणात शिखर धवनने ५ सामन्यांत ३६३ धावा केल्या होत्या . त्याच्या दमदार खेळीच्या जोरावर भारताने चॅम्पियन्स करंडकावर नाव कोरले . यावर्षी देखील त्याने आपल्या खेळीतील धमक दाखवत अवघ्या चार सामन्यांत ३१७ धावा ठोकल्या आहेत . मागील चॅम्पियन्स करंडक स्पर्धेतील सातत्य पुन्हा एकदा दाखवून देत धवनने यंदाच्या सर्वच सामन्यात दमदार खेळी केल्याचे पाहायला मिळाले . बांगलादेशविरुद्धच्या सामन्यात धवन अर्धशतकाच्या उंबरठ्यावर बाद झाला असला तरी त्याने या स्पर्धेतील सौरभ गांगुलीचा सर्वाधिक धावांचा विक्रम मोडीत काढला . धवनने आतापर्यंत खेळलेल्या चार सामन्यांत ३१७ धावा केल्या असून , भारताकडून चॅम्पियन्स करंडक स्पर्धेत सर्वाधिक धावा करण्याचा विक्रम त्याने आपल्या नावे केला आहे . चॅम्पियन्स स्पर्धेत त्याने ९ सामन्यांत ६८० धावा केल्या आहेत . भारतीय फलंदाजांमध्ये त्याच्यानंतर १३ सामन्यांत ६६५ धावा करणारा गांगुली दुसऱ्या स्थानावर असून , १९ सामन्यात ६२७ धावा करुन द्रविड तिसऱ्या स्थानावर आहे . चॅम्पियन्स करंडक स्पर्धेत सर्वाधिक धावा करण्याचा विक्रम वेस्टइंडिजच्या क्रिस गेलच्या नावावर आहे . त्याने १७ सामन्यात तब्बल ७९१ धावा केल्या आहेत . त्याच्यानंतर या यादीत श्रीलंकेचा महेला जयवर्धने असून त्याने २१ सामन्यात ७२४ धावा ठोकल्या आहेत . या यादीत तिसऱ्या क्रमांकावर देखील श्रीलंकेच्या फलंदाज आहे . कुमार संगकाराने आयसीसी चॅम्पियन्स करंडक स्पर्धेतील २१ सामन्यात ६८३ धावा जमवल्या आहेत . आंतरराष्ट्रीय फलंदाजांच्या यादीत धवन चौथ्या स्थानावर पोहचला असून अवघ्या ९ सामन्यात त्याने हा करिश्मा केला आहे .


व्हॉट्स अॅप हे केवळ मेसेजिंग अॅप राहिलं नसून त्याचा वापर करून आपण व्हिडिओ , व्हॉइस कॉल करू शकतो , पैसे पाठवू शकतो . मात्र इतर मेसेजिंग अॅपच्या तुलनेत व्हॉट्स अॅपमध्ये काही फीचर्स कमी आहेत . हेच हेरून व्हॉट्स अॅपनं आता आणखी एक फीचर आणलं आहे . हे फीचर म्हणजेच whatsapp stickers होय . इमोजीव्यतिरिक्तही वेगळे आणि आकर्षक असे हे स्टिकर्स असणार आहे . या स्टिकर्सचा कसा वापर करायचा हे पाहुयात – व्हॉट्स अॅप बिटा व्हर्जनवर हे स्टिकर्स उपलब्ध आहेत . त्यामुळे हे स्टिकर्स वापरायचे असतील तर व्हॉट्स अॅप अपडेट करणं गरजेचं आहे . – व्हॉट्स अॅप अपडेट केल्यानंतर चॅट विंडोमध्ये सर्वात शेवटी असणाऱ्या इमोजीच्या आयकॉनवर क्लिक करावं . त्यानंतर इमोजीची विंडो ओपन होईल . सर्वात खाली इमोजी , जीआयएफ असे पर्याय असतील यात सर्वात शेवटचा पर्याय हा ‘व्हॉट्स अॅप स्टिकर्स’चा असणार आहे . – यात काही स्टिकर्स हे देण्यात आले आहेत . ते आपण पाठवू शकतो . – याव्यतिरिक्त स्टिकर्सच्या बाजूला असणाऱ्या प्लस आयकॉनवर क्लिक केल्यानंतर युजर्सना हे वेगवेगळे स्टिकर्स हे डाऊनलोडही करता येणार आहेत . – ‘my stickers’ मध्ये डाऊनलोड केलेले सगळे स्टिकर्स सेव्ह होणार आहेत . हे स्टिकर्स नको असल्यास ते डिलीट करण्याचा पर्यायही देण्यात आला आहे . याव्यतिरिक्त आपण स्वतः स्टिकर्स तयारही करू शकतो . मात्र स्वतःचे स्टिकर्स तयार करण्यासाठी युजर्सला एक अॅप डाऊनलोड करावं लागले . यासाठी प्लेस्टोअरमध्ये काही अॅप उपलब्ध असून याद्वारे तयार करण्यात आलेला स्टिकर्स डायरेक्ट आपण व्हॉट्स अॅपवरही पाठवू शकतो . दिवाळीनिमित्त खास आपण हे स्टिकर्स पाठवू शकतो .


भारतीय महिला हॉकी संघाने सातत्यपूर्ण खेळाचा प्रत्यय घडवत दक्षिण कोरियाविरुद्धच्या कसोटी मालिकेतील सलग दुसऱ्या सामन्यात विजय मिळवला . त्यांनी हा सामना ३ - २ असा जिंकून पाच सामन्यांच्या मालिकेत २ - ० अशी आघाडी घेतली . अटीतटीने झालेल्या या लढतीत भारताकडून पूनम राणी ( सहावे मिनिट ) , कर्णधार राणी रामपाल ( २७वे मिनिट ) व गुरजित कौर ( ३२वे मिनिट ) यांनी प्रत्येकी एक गोल केला . कोरियाकडून युरिम ली ( १०वे मिनिट ) व जुंगेन सेओ ( ३१वे मिनिट ) यांनी प्रत्येकी एक गोल करीत चांगली लढत दिली . भारताने या मालिकेतील पहिला सामना १ - ० असा जिंकला होता . आत्मविश्वास उंचावलेल्या भारतीय खेळाडूंनी सुरुवातीपासूनच आक्रमक खेळ केला . सहाव्या मिनिटाला भारताला गोल करण्याची सुवर्णसंधी लाभली . त्याचा फायदा घेत पूनमने अचूक फटका मारून संघाचे खाते उघडले . त्यानंतर कोरियाला दोन वेळा पेनल्टी कॉर्नर मिळाले . त्यापैकी एका संधीचा फायदा घेत त्यांनी गोल केला व १ - १ अशी बरोबरी साधली . या बरोबरीनंतर त्यांनी खेळावर नियंत्रण घेतले होते . त्यांना पेनल्टी कॉर्नरच्या आणखी दोन संधी मिळाल्या . मात्र भारताची गोलरक्षक स्वाती कुमारीने केलेल्या भक्कम बचावामुळे त्यांना या संधीचा लाभ मिळाला नाही . कोरियाचे आक्रमण सुरू असतानाच भारतीय खेळाडूंनीही प्रत्त्युत्तर देत जोरदार चाली केल्या . २७व्या मिनिटाला त्यांना गोल करण्याची संधी मिळाली . त्याचा फायदा अनुभवी खेळाडू राणी रामपालने घेतला नाही तर नवलच . उत्तरार्धात सुरुवातीला कोरियाने गोल करीत १ - १ अशी बरोबरी साधली व सामन्यातील रंगत कायम ठेवली . अर्थात ही बरोबरी अल्प क्षणच ठरली . पुढच्याच मिनिटाला भारताला पेनल्टी कॉर्नर मिळाला . त्याचा फायदा घेत गुरजितने गोल करीत संघाला आघाडी मिळवून दिली . ही आघाडी कायम ठेवत भारताने सामना जिंकला . सामन्याच्या ३४व्या मिनिटाला कोरियाला पेनल्टी स्ट्रोकही मिळाला . परंतु पुन्हा स्वातीने अप्रतिम गोलरक्षण करीत गोल वाचवला . या मालिकेतील तिसरा सामना ८ मार्च रोजी होणार आहे .


फरहान अख्तर आणि रितेश सिधवानी यांच्या ‘इनसाइड एज’ या वेब सिरीजची घोषणा करण्यात आली , तेव्हा बॉलीवूडची बबली गर्ल प्रीती झिंटा टेन्शनमध्ये आली . कारण ही वेब सिरीज आहे , आयपीएल मॅचवर आधारित . रिचा चढ्डा या वेब सिरीजमध्ये मुख्य भूमिकेत आहे . या वेब सिरीजमध्ये सेलिब्रिटी क्रिकेट टीमच्या अशा एका मालकिणीची ती भूमिका करत आहे , जिच्या अफेअर्सची सगळीकडे चर्चा असते . ही वेब सिरीज किंग्ज इलेव्हन पंजाब या टीमची मालकीण असणाऱ्या अभिनेत्री प्रीती झिंटावर आधारित आहे , अशा चर्चा रंगल्या होत्या . त्यामुळे या वेब सिरीजमध्ये फरहान नेमके काय दाखवणार ? याचे प्रीतीला टेन्शन आले होते . प्रीतीने फरहानला या वेब सिरीजचा पहिला कट दाखविण्याचीही विनंती केली होती ; पण रिचाने या सगळ्यावर पडदा टाकत सांगितले की , ‘मला माहीत नव्हते की , प्रीतीने स्क्रीनिंगसाठी विचारले आहे . प्रीती , फरहान आणि रितेश सिधवानी यांची मैत्री ‘दिल चाहता है’ या चित्रपटापासूनची आहे . मला नाही वाटत की प्रीतीवर आधारित काही या वेब सिरीजमध्ये आहे . ती ही वेब सिरीज बघेल तेव्हा तिलाही ती आवडेल , असे मला वाटते . १० जुलैला या वेब सिरीजचे १० एपिसोड प्रदर्शित केले जातील .


रिलायन्स जिओने मोबाईल क्षेत्रात खऱ्या अर्थाने क्रांती घडवली आहे . स्वस्तातील मोबाईल , मोफत इंटरनेट यांसारख्या सुविधा देत जिओने बाजारात आपले स्थान निर्माण केले . इतकेच काय जिओच्या या स्वस्तातील सुविधांमुळे स्पर्धक कंपन्यांचेही धाबे दणाणले असून त्यांनीही आपल्या वेगवेगळ्या सेवांच्या दरांत कपात केली आहे . आता मोबाईलच्या क्षेत्रानंतर जिओने आपली नवनवीन उत्पादने बाजारात दाखल करण्यास सुरुवात केली आहे . नुकतेच जिओने JioFi 4G LTE हॉटस्पॉट डिव्हाईस लॉन्च केले आहे . आता नव्याने येणाऱ्या या डिव्हाईसची किंमत जास्त असेल असे आपल्याला साहजिकच वाटेल . पण हे डिव्हाईस केवळ ९९९ रुपयांना उपलब्ध आहे . भारतीय बाजारात JioFi लाईनअपचा विस्तार करण्यासाठी कंपनीने हे पाऊल उचलल्याचे बोलले जात आहे . जिओच्या या नव्या मॉडेलला JioFi JMR815 असे नाव देण्यात आले आहे . यामध्ये आकर्षक अशी फिचर्स असून त्यामुळे ग्राहक आपल्याकडे आकर्षित होतील असा कंपनीचा अंदाज आहे . JioFi JMR815 चा डाऊनलोड स्पीड 150Mbps आणि अपलोड स्पीड 50Mbps आहे . हे उत्पादन फ्लिपकार्डवर उपलब्ध असल्याचेही कंपनीकडून सांगण्यात आले आहे . जिओने आपल्या या डिव्हाईसला डिजाईन इन इंडिया अशी टॅगलाईन देण्यात आली आहे . या डिव्हाईसचा आकारही अतिशय आकर्षक आहे . पूर्वी याचा आकार अंडाकृती होता , मात्र आता तो गोल करण्यात आला आहे . यात पॉवर आणि WPS वायफाय प्रोटेक्टेड सेटअप साठी बटण देण्यात आले आहेत . तसेच बॅटरी , 4G आणि Wi - Fi सिग्नलसाठी नोटिफिकेशन लाईट्सही आहेत . त्याचबरोबर यात JioFi कार्ड स्लॉटही देण्यात आला आहे . याचा स्टोरेज 64GB पर्यंत वाढवता येईल . यातील आणखी एक विशेष बाब म्हणजे यावर एकावेळी ३२ युजर्स कनेक्ट होऊ शकतात . यात ३१ वाय - फायच्या माध्यमातून आणि १ युएसबीच्या माध्यमातून कनेक्ट होऊ शकतात . कनेक्ट झाल्यानंतर स्मार्टफोन्सवर Jio 4G व्हॉईस अॅपच्या माध्यमातून HD व्हाईस आणि व्हिडिओ कॉल्स करता येतील .


सध्या केवळ आणि केवळ क्रिकेटपटू विराट कोहली आणि अभिनेत्री अनुष्का शर्माच्या लग्नाचीच चर्चा आहे . एकावेळी केवळ ४४ लोकांना राहण्याची परवानगी असलेल्या आलिशान अशा Borgo Finocchieto रिसॉर्टमध्ये हा पंजाबी विवाहसोहळा काल झाला . इटलीतील टस्कनी येथील Borgo Finocchieto हे आठशे वर्षांपूर्वी वसलेले गाव आहे . काही वर्षांपूर्वी जॉन फिलिप्स याने या गावाचा कायापालट केला . एकेकाळी बराक ओबामा आपल्या कुटुंबासह सुट्टी घालवण्यासाठी याच ठिकाणी थांबले होते . मात्र , ऐतिहासिक वारसा लाभलेले हे ठिकाण विराट – अनुष्काला लग्नासाठी कोणी सुचवले असा प्रश्न नक्कीच अनेकांना पडला असेल . VIDEO : ‘बिदाई’च्या वेळी भावूक झाली अनुष्का सुत्रांच्या माहितीनुसार , अनुष्काचा गुरु आणि निर्माता , दिग्दर्शक आदित्य चोप्रा यानेच विराटशी लग्न करण्यासाठी इटलीतील हे ठिकाण तिला सुचवल्याचे कळते . २०१४मध्ये आदित्यने प्रसारमाध्यमांना कानोकानी खबर लागू न देता राणीशी तेथेच विवाह केला होता . त्यामुळे स्वतःच्या अनुभवावरूनच त्याने अनुष्काला सल्ला दिला असावा . वाचा : मुंबईत विराट - अनुष्का पुन्हा करणार लग्न भारतात पारंपरिक पद्धतीने लग्न करताना फोटोग्राफर्स आणि पाहुण्यांच्या गर्दीमुळे अनेक अडथळे येऊ शकतात त्यामुळे तुम्ही इटलीत लग्न करा असे आदित्यने अनुष्काला सांगितले होते . आपल्या प्रत्येक महत्त्वाच्या निर्णयामध्ये आदित्यचा सल्ला घेणाऱ्या अनुष्काला त्याचे म्हणणे पटले , अशी माहिती सुत्रांनी दिली . या शाही लग्नाचे आदित्य आणि राणी मुखर्जीला आमंत्रण होते . मात्र , आगामी ‘ठग्स ऑफि हिंदोस्तान’च्या चित्रीकरणात आदित्य व्यस्त असल्याने तो लग्नाला जाऊ शकला नाही .


एस . एस . राजामौली यांच्या दिग्दर्शनात साकारलेल्या ‘बाहुबली २’ या चित्रपटाचा आणखी एक पोस्टर नुकताच प्रदर्शित करण्यात आला आहे . राजामौली यांनी स्वतः या चित्रपटाचा पोस्टर त्यांच्या ट्विटर अकाऊंटवरुन शेअर केला आहे . सध्या हा पोस्टर अनेकांचेच लक्ष वेधण्याचे कारण असे की , त्यामध्ये फक्त बाहुबलीच नव्हे तर , देवसेनेचीही झलक पाहायला मिळत आहे . ’ असे कॅप्शन देत एस . एस . राजामौली यांनी हा पोस्टर शेअर केला आहे . अभिनेता प्रभास आणि अभिनेत्री अनुष्का शेट्टी या पोस्टरमध्ये सुरेख दिसत असून दोघांच्याही हातात धनुष्य दिसत आहे . ‘बाहुबली’ या चित्रपटाच्या पहिल्या भागामध्ये अनुष्काच्या हातात साखळदंड पाहायला मिळाले होते . तसेच चित्रपटामधील तिचा लूकही डिग्लॅम होता . पण , ‘बाहुबली २’ मध्ये मात्र ती एका सम्राज्ञीच्या रुपात दिसू शकते . निदान हे पोस्टर पाहून असाच काहीसा अंदाज बांधण्यात येत आहे . दिग्दर्शक एस . एस . राजामौली यांच्या ‘बाहुबली’ या चित्रपटाने प्रेक्षकांवर चांगलीच छाप पाडली होती . देशोदेशीच्या प्रेक्षकांवर भुरळ पाडण्यात यशस्वी झालेल्या या चित्रपटासाठी भव्य सेट , दाक्षिणात्य चित्रपटांमधील तगडी स्टारकास्ट पाहता विविधभाषी प्रेक्षकांनीही या चित्रपटाला चांगलीच पसंती दिली होती . त्यामुळे या चित्रपटाच्या दुसऱ्या भागासाठी प्रेक्षकांमध्ये कमालीची उत्सुकता पाहायला मिळत आहे . बहुचर्चित ‘बाहुबली २’ या चित्रपटाच्या क्लायमॅक्सचे चित्रीकरण हैदराबादमध्ये केले गेले होते . कला दिग्दर्शक साबू सायरिल यांनी ‘बाहुबली २’ साठी नवीन साम्राज्य उभे केले होते . ‘बाहुबली २’ साठी बनलेल्या या नवीन साम्राज्याचे फोटोही काही दिवसांपूर्वी प्रदर्शित करण्यात आले होते . ‘बाहुबली २’ चा हा सेट बनवण्यासाठी सुमारे ३०० ते ५०० कामगार वापरण्यात आले होते . त्यामुळे चित्रपटाच्या पहिल्याच भागासारखी भव्यता ‘बाहुबली २’द्वारेही अनुभवता येणार का , हे चित्रपट प्रदर्शित झाल्यानंतरच लक्षात येणार आहे . ‘बाहुबलीः द कन्क्लयुजन’ असे म्हणवला जाणारा हा चित्रपट ‘कटप्पा ने बाहुबलीला का मारले ? ’ या प्रश्नाचे उत्तर देण्यासाठी २८ एप्रिल २०१७ला प्रेक्षकांच्या भेटीला येणार आहे .


बॉलिवूडचे बीग बी म्हणजेच अमिताभ बच्चन यांचे खेळांबद्दलचे प्रेम जगजाहीर आहे . अगदी क्रिकेटपासून प्रो कबड्डी आणि फुटबॉलपर्यंत अनेक स्पर्धांबद्दल अमिताभ सोशल मिडियाच्या माध्यमातून आपले मत व्यक्त करतात . खेळप्रेमी असणारे अमिताभ अनेकदा वेगवेगळ्या खेळांमधील भारतीय खेळाडूंचे ट्विटर आणि फेसबुकवरुन अभिनंदन करताना त्यांची स्तुती करताना दिसतात . सध्या इंडोनेशियामध्ये सुरु असलेल्या आशियाई खेळांमधील अॅथलेटीक्समधील भारताच्या जबरदस्त कामगिरीमुळेही अमिताभ चांगलेच प्राभिवत झाले आहेत . त्यांनी फेसबुकवरुन एक पोस्ट करत अॅथलेटीक्समध्ये सहभागी झालेल्या भारतीय खेळाडूंचे कौतूक केले . आपल्या पोस्टमध्ये अमिताभ म्हणतात , अॅथलेटीक्समधील भारतीय खेळाडूंची कामगिरी पाहून माझी मान अभिमानाने उंचावते . भारतीय खेळाडूंची भन्नाट कामगिरी पाहिल्यानंतर मला अभिमान आणि गर्व वाटतो की मी हे खेळाडू ज्या देशाचे प्रतिनिधित्व करतात त्या भारत देशाचा नागरिक आहे . भारताचे नाव उज्वल करणाऱ्या सर्व अॅथलेटीक्स खेळाडूंना मी सलाम करतो असे अमिताभ या पोस्टमध्ये म्हणतात . भारताच्या अॅथलेटीक्स चमूने १४ पदकांची कमाई केली आहे . यामध्ये पाच सुवर्णपदकांचा आणि नऊ रौप्यपदकांचा समावेश आहे .


व्हॉटसअॅप अॅप्लिकेशनमध्ये सातत्याने सुधारणा होतात . नेटीझन्समध्ये सर्वाधिक लोकप्रिय असणारे हे अॅप्लिकेशन अपडेट असावे असा कंपनीचा प्रयत्न असतो . ग्राहकांना अॅप्लिकेशन वापरणे जास्तीत जास्त सोपे व्हावे यादृष्टीने कंपनीचा प्रयत्न सुरु असतो . सर्व वयोगटात मोठ्या प्रमाणात वापरल्या जाणाऱ्या व्हॉटसअॅपने आणखी एक नवीन फिचर लाँच केले आहे . या नव्या फिचरमुळे व्हॉटसअॅप वापरणे आणखी सोपे होणार आहे . त्यामुळे व्हॉटसअॅपच्या वापरकर्त्यांसाठी ही नक्कीच खूशखबर आहे . सध्या या अॅप्लिकेशन्समध्ये विविध प्रकारच्या फाईल्स शेअर करता येतात . यामध्ये पीडीएफ , जीआयएफ , जेपीजी , व्हिडिओ यांसारखे फॉरमॅट फाईल्स आपण शेअर करु शकतो . मात्र नव्याने करण्यात आलेल्या बदलांमुळे याव्यतिरिक्त अन्य कोणत्याही प्रकारातील फाईल शेअर करता येणार आहेत . याशिवाय व्हॉटसअॅपवरुन १०० एमबीची फाईल देखील शेअर करता येणार आहे . ही सुविधा अँड्रॉईड फोनसाठी असून अॅपलचा फोन वापरणारे ग्राहक याहूनही मोठी फाईल शेअर करु शकतील अशी चर्चा आहे मात्र तसे नसून अँड्रॉईड आणि अॅपल दोन्ही युजर्ससाठी समान सुविधा देण्यात आल्याचे कंपनीकडून सांगण्यात आले . फेसबुकची मालकी असलेले व्हॉट्सअॅप यूजर्ससाठी कायमच तत्पर असते . याशिवाय यूजर्सना सर्व फोटो आणि व्हिडीओ आता कॅमेरा अॅपवर स्वाईप करुन बघता येणार आहेत . याशिवाय व्हॉटसअॅपवरुन कोणताही फोटो शेअर केला की त्याची क्वालिटी खराब होते अशी तक्रार करण्यात येते . मात्र यावरही कंपनीने तोडगा काढला असून विशिष्ट फोटोच्या गुणवत्तेत कोणताही बदल होणार नाही याची काळजी कंपनीकडून घेतली जाणार आहे .


मुंबईतील मुसळधार पावसानंतर भारताचा मास्टर ब्लास्टर सचिन तेंडुलकरने मुंबईकरांबद्दलची भावना पुन्हा एकदा दाखवून दिली . पावसामुळे कार्यालय आणि रेल्वे स्टेशन परिसरात अडकलेल्या नागरिकांनी सुरक्षित घरी पोहोचावे , अशी भावना त्याने व्यक्त केली . सचिनने ट्विटर आणि फेसबुकच्या माध्यमातून हवामान खात्याने वर्तवलेला सतर्कतेच्या इशाऱ्याकडे लक्ष वेधण्याचा प्रयत्न केला . प्रत्येकाने सुरक्षितपणे घरी पोहोचा , स्वतःची काळजी घ्या , अशा आशयाची पोस्ट सचिनने फेसबुक आणि ट्विटरवरुन शेअर केली आहे . त्याच्या या पोस्टवर अनेक प्रतिक्रिया उमटताना दिसत आहेत . या प्रतिक्रियामध्ये एका नेटिझनने मुंबईतील समस्या सोडवण्यासाठी सचिनने प्रयत्न करावा , अशी भावना व्यक्त केली . सचिनच्या आवाहनानंतर एका नेटिझनने लिहिलंय की , सचिन सर तुमच्याकडे काही अधिकार आहेत . या अधिकाराच्या माध्यमातून मुंबईत निर्माण होणाऱ्या परिस्थितीसंदर्भात तुम्ही जबाबदार व्यक्तिंशी चर्चा करायला हवी . दरवर्षी मुंबईकरांना या समस्येचा सामना करावा लागतो , हे खेदजनक आहे . दुसऱ्या एका नेटिझनने पाऊस हा महत्त्वपूर्ण आहे , असे सांगत शहरातील ४० वर्षांच्या विकासावरच प्रश्न चिन्ह उपस्थित केले . विकास झाला पण पावसाच्या पाण्याला मोकळी वाट करुन देण्यात आपण अपयशी ठरलोय , अशी प्रतिक्रिया त्याने दिली . या परिस्थितीला बिल्डर , शहरातील झोपड्डी आणि महापालिका प्रशासन जबाबदार असल्याचे त्याने म्हटले आहे . एकूणच सचिन या प्रतिक्रियांना किती गांभीर्याने घेणार हा वेगळा मुद्दा आहे . पण सचिनने मुंबईकरांना दिलेला संदेश पोस्टवर उमटलेल्या प्रतिक्रियामुळे अनेक मुंबईकरांच्या मनात दबलेल्या भावनाच प्रतिक्रियेतून समोर येताना दिसत आहे . गेल्या २४ तासांत शहरात पावसाने अक्षरशः थैमान घातले . पावसामुळे अनेक चाकरमाने कार्यालय आणि रेल्वे स्थानकावर अडकून पडले . आता चित्र सुधारले असले तरी हवामान खात्याने २४ तासांत पुन्हा मुसळधार पाऊस होण्याची शक्यता वर्तवली आहे .


एआयबी शो वादप्रकरणी अभिनेता रणवीर सिंग आणि अर्जुन कपूरला तात्पुरता दिलासा देण्यास मुंबई हायकोर्टाने नकार दिला आहे . याप्रकरणी दाखल झालेला एफआयआर रद्द करण्याच्या मागणीसाठी दोघांनी हायकोर्टात याचिका दाखल केली होती . त्यावर मंगळवारी सुनावणी झाली असून हायकोर्टाने एफआयआर रद्द न करण्याचे आदेश दिले आहेत . याप्रकरणी पुढील सुनावणी ३ एप्रिल रोजी होणार आहे . एआयबी रोस्ट या कार्यक्रमावरून २०१५ साली सुरू झालेले वादळ अद्याप शमलेले नाही . मुंबईत वरळीमधील नॅशनल स्पोर्ट्स क्लब ऑफ इंडियामध्ये डिसेंबर २०१४ मध्ये ‘एआयबी’चा कार्यक्रम आयोजित करण्यात आला होता . या कार्यक्रमात बॉलिवूड अभिनेता रणवीर सिंग आणि अर्जुन कपूर यांनी अश्लील शेरेबाजी केल्याच्याविरोधात तक्रार दाखल झाली होती . तर मुंबईतील गिरगाव कोर्टाने मुंबई पोलिसांना एफआयआर दाखल करण्याचे आदेश फेब्रुवारी २०१५ मध्ये दिले होते . PHOTOS : जेव्हा हॉकिंग आयुष्याबद्दल बोलतात… दाखल झालेली तक्रार ही चुकीची असून त्यातून आमच्या अभिव्यक्ती स्वातंत्र्यावर गदा येत असल्याचा दावा रणवीर आणि अर्जुनने याचिकेत केला आहे . त्याचप्रमाणे कार्यक्रमात अश्लील शेरेबाजी केली नसल्याचेही त्यांनी याचिकेत म्हटले आहे . जस्टिस आर . एम . सावंत आणि जस्टिस सारंग कोतवाल यांच्या खंडपीठासमोर या प्रकरणी सुनावणी झाली . एआयबी प्रकरणात रणवीर - अर्जुनसोबतच प्रसिद्ध दिग्दर्शक करण जोहर , अभिनेत्री दीपिका पदुकोण आणि आलिया भट्ट यांचीही नावे आहेत .


राजीव भाटिया नावाच्या कोणा एका अभिनेत्याला ओळखता का . . ? असा प्रश्न विचारला तर बरेचजण हा कोणता अभिनेता ? असं म्हणत त्या अभिनेत्याला आठवण्यात वेळ दवडतील . पण , तुम्हाला माहितीये का अभिनेता अक्षय कुमारच खरं नाव राजीव भाटिया आहे . शालेय जीवनामधील एका परीक्षेत नापास झालेल्या याच अभिनेत्याने आज राष्ट्रीय पुरस्काराला गवसणी घातली आहे . ‘रुस्तम’ चित्रपटातील अभिनयासाठी अक्षयला सर्वोत्कृष्ट अभिनेत्याच्या पुरस्काराने गौरवण्यात येणार आहे . याचाच आनंद व्यक्त करत अक्कीने त्याच्या सोशल मीडिया अकाऊंटवरुन एक व्हिडिओ प्रदर्शित केला . बालपणीच्या आठवणीत रंगलेला खिलाडी कुमार या व्हिडिओमध्ये बऱ्याच विषयांवर पोटतिडकीने बोलताना दिसतो . मुख्य म्हणजे आजवरच्या कारकिर्दीत आपल्या वाट्याला आलेल्या यशाचं श्रेय तो त्याच्या आई - वडिलांनाही देतोय . मुख्य म्हणजे या व्हिडिओमध्ये अक्कीने त्याच्या बालपणीची एक आठवणही सांगितली . ‘शाळेत असताना एका इयत्तेत मी नापास झालो होतो . त्यावेळी मला असं वाटलं की आज काही आपली खैर नाही . घरी गेल्यावर बाबा आपल्याला चांगलच धारेवर धरणार . पण , त्यांनी तसं काही केलं नाही . याउलट त्यांनी मला समोर बसवून तुला नक्की काय करायचंय , तुला कशात आवड आहे असं विचारलं . त्यावेळी मला खेळांमध्ये रस असल्याचं मी त्यांना सांगितलं . मग वडिलांनी मला त्यावरच लक्ष केंद्रित करायला सांगितलं . ’ , ही आठवण सांगत अक्कीने तो आज ज्या ठिकाणी आहे त्याचं श्रेय आई - वडिलांना दिलं . ‘माझे सुप्तगुण ओळखण्यासाठी आई - वडिलांची महत्त्वाची भूमिका आहे . ’ असंही तो म्हणतो . यशापयशाचं हे गणित समजावून सांगतानाच अक्षयने आत्महत्यांच्या वाढत्या प्रमाणाविषयीही त्याचं मत मांडलं . अक्षयने मांडलेल्या काही आकडेवारीनुसार दरवर्षी जवळपास आठ लाख लोक आत्महत्या करतात . ज्यामध्ये दीड लाख तरुण - तरुणींचा समावेश आहे . त्यांच्या आत्महत्या करण्यामागचं मुख्य कारण म्हणजे अभ्यास किंवा मग रिलेशनशिपमुळे येणारा ताण . पण , हे असं का व्हावं… ? असा प्रश्नही त्याने या व्हिडिओत उपस्थित केला आहे . अक्षय कुमारने या व्हिडिओतून आयुष्याची थट्टा करु न करण्याचा सल्लाही सर्वांचा दिला आहे . आयुष्य सर्वात मौल्यवान गोष्ट आहे , असं म्हणत त्याने ही गोष्ट पटवून देण्याचा प्रयत्न केला आहे . राष्ट्रीय पुरस्काराला गवसणी घालणाऱ्या या अभिनेत्याविषयी आणखी सांगायचं झालं तर चित्रपटसृष्टीसोबतच काही जनहिताच्या कामातही त्याचा हातभार असतो . देशाप्रती आपले प्राण पणाला लावणाऱ्या सैन्यदलातील जवानांसाठीही खिलाडी कुमार सढळ हाताने मदत करतो . सध्या तो आगामी ‘पॅडमॅन’ चित्रपटाच्या चित्रीकरणात व्यग्र असून , येत्या काळात विविध धाटणीच्या चित्रपटांतून प्रेक्षकांच्या भेटीला येणार आहे .


लहान मुलांना चॉकलेट कितीही आवडत असले तरी त्यांना चॉकलेटपासून दूर कसे ठेवता येईल याचाच प्रयत्न पालक करत असतात . ‘चॉकलेटने दात किडतील’ हे पालपूद तर नेहमीचेच . पण चॉकलेट हे लहान मुलांसाठीच नव्हे तर सर्वासाठीच किती उपयुक्त आहे , हे नव्या संशोधनातून दिसून आले आहे . तुमच्या हृदयाचे ठोके जर अनियमित असतील तर त्यासाठी चॉकलेटच उपयुक्त आहे , असे हे संशोधन सांगते . दर आठवडय़ाला चॉकलेटचे पुरेसे सेवन केले तर हृदयाचे ठोके अनियमित असल्याचा धोका कमी होतो . चॉकलेटने हृदयाच्या ठोक्यांची नियमितता वाढते , त्याचबरोबर चॉकलेटमुळे पुरेशी ऊर्जाही मिळते , असे संशोधन डेन्मार्कच्या संशोधकांनी केले आहे . ‘जर्नल हार्ट’मध्ये हे संशोधन प्रसिद्ध झाले असून हे संशोधन करणाऱ्या संशोधकांनी ५५ , ००० लोकांचा अभ्यास केला आहे . या लोकांचे वयोगट , त्यांचा आहार , चॉकलेटचे सेवन याचा अभ्यास करून हा निष्कर्ष काढण्यात आला आहे . हृदयाचे ठोके जर अनियमित असतील , तर त्यामुळे अनेक धोके संभवतात . रक्ताच्या गुठळय़ा , पक्षघात , हृदयविकाराचा झटका आणि अन्य हृदयविकार अशा आजारांना सामारे जावे लागते . ‘अमेरिकी हार्ट असोसिएशन’च्या आकडेवारीनुसार अमेरिकेत २७ लाख लोकांना हृदयाच्या अनियमित ठोक्यांमुळे होणारे आजार होतात . या साऱ्या गोष्टींचा अभ्यास करून डेन्मार्कच्या संशोधकांनी चॉकलेटचे नियमित सेवन करण्याचा सल्ला दिला आहे . चॉकलेटचे नियमित सेवन केल्याने हृदयांच्या ठोक्यांचे प्रमाण स्थिर राहते . हृदयाच्या आरोग्यासाठी चॉकलेटचे सेवन करणे गरजेचे आहे , असे या संशोधकांनी सांगितले .


टेलिकॉम बाजारात सध्या जोरदार वॉर सुरु आहे . एका कंपनीने एखादी ऑफर किंवा प्लॅन जाहीर केला की लगेचच दुसरी कंपनी त्याला टक्कर देण्यासाठी आकर्षक प्लॅन जाहीर करते . सध्या रिलायन्स जिओ आणि एअरटेल या दोन कंपन्यांमध्येही जोरदार स्पर्धा सुरु असल्याचे दिसत आहे . ग्राहकांना आपल्याकडे आकर्षित करण्यासाठी कंपन्या एकाहून एक ऑफर्स जाहीर करत आहेत . नुकताच एअरटेलने आपले दोन आकर्षक प्लॅन जाहीर केले असून ते प्रीपेडच्या ग्राहकांसाठी आहेत . यातील पहिला प्लान १९३ रुपयांचा असून दुसरा ४९ रुपयांचा आहे . १९३ रुपयांच्या प्लॅनमध्ये युजरला १ जीबी अतिरिक्त डेटा मिळणार आहे . तर ४९ रुपयांच्या प्लॅनमध्ये युजरला १ जीबी डेटा मिळणार आहे . या दोन्ही प्लॅनचा फायदा ग्राहकांना आपल्याकडे आधीपासून असलेल्या प्लॅनच्यासोबत घेता येणार आहे . या नव्या प्लॅनची व्हॅलिडिटी आधी तुमच्याकडे असणाऱ्या प्लॅनच्या व्हॅलिडीटी इतकीच राहील . त्यामुळे ज्यांना जास्त प्रमाणात इंटरनेटची आवश्यकता असते त्यांच्यासाठी हे दोन्ही प्लॅन अतिशय उपयुक्त ठरु शकतात . सध्या हे नवे प्लॅन आता केवळ पंजाबमध्ये सुरु होतील असे कंपनीकडून सांगण्यात आले आहे . याआधी हेच प्लॅन आंध्र प्रदेश , तेलंगणा , कर्नाटक , दिल्ली आणि अन्य क्षेत्रांमध्ये देण्यात आले होते . याआधी कंपनीने आपला २१९ रुपयांचा प्लॅन जाहीर केला होता . त्यात ग्राहकांना रोज १ . ४ जीबी ४ जी डेटा मिळत होता . याशिवाय अनलिमिटेड कॉलिंग आणि दिवसाला १०० मेसेज मोफत मिळत होते . या प्लॅनची वैधता २८ दिवसांची असल्याचेही कंपनीने जाहीर केले होते .


उपांत्य फेरीत भारतापुढे बांगलादेशचे आव्हान गतविजेतेपदाचे दडपण नसले तरी जेतेपदाचे स्वप्न उराशी बाळगलेले आहे . त्या धर्तीवर कामगिरीत कोणतीही कसर नाही . मनोबल उंचावलेले आहे . पण अशा वेळी गाफील राहिल्यावर धक्का बसण्याची भीती असते आणि तेच भारताबरोबर उपांत्य फेरीत होऊ नये , अशीच चाहत्यांची अपेक्षा आहे . दमदार कामगिरीच्या जोरावर भारतीय संघाने चॅम्पियन्स करंडक क्रिकेट स्पर्धेच्या उपांत्य फेरीत दिमाखात प्रवेश केला . आता गुरुवारी त्यांच्यापुढे आव्हान आहे ते बांगलादेशचे . काही वर्षांपूर्वी बांगलादेशचा संघ कुणाच्याही खिजगिणतीत नव्हता . पण गेल्या काही वर्षांत त्यांनी नामांकित संघांना धक्के दिले आहेत . त्यामुळे बांगलादेशविरुद्धच्या सामन्यात जर भारत गाफील राहिला नाही तर त्यांच्यासाठी अंतिम फेरीचे दरवाजे खुले होऊ शकतात . भारताने साखळी सामन्यात सुरुवात चांगली केली होती . पाकिस्तानला सहज पराभूत केले होते . पण श्रीलंकेने भारताला मोठा धक्का दिला . या पराभवाचे शल्य उराशी न बाळगता भारताने दक्षिण आफ्रिकेविरुद्ध नेत्रदीपक कामगिरी करत उपांत्य फेरीतील स्थान निश्चित केले . सलामीवीर शिखर धवनने तर या स्पर्धेत धावांची टांकसाळच उघडलेली आहे . रोहित शर्माही त्याला सुयोग्य साथ देताना दिसत आहे . कर्णधार विराट कोहलीकडून चांगल्या धावा होत असल्या तरी तो बऱ्याचदा चाचपडताना दिसतो . त्यामुळे त्याला अधिक सराव करण्याची गरज आहे . युवराज सिंग आणि महेंद्रसिंग धोनी यांनी आतापर्यंत मिळालेल्या संधीचा चांगला फायदा उचललेला आहे . केदार जाधवला अजूनही फलंदाजी करण्याची जास्त संधी मिळालेली नाही . या सामन्यात भारताच्या गोलंदाजीमध्ये बदल होण्याची शक्यता धुसर आहे . कारण भुवनेश्वर कुमार आणि जसप्रीत बुमराह हे सातत्याने भेदक मारा करत आहेत . रवींद्र जडेजाही उपयुक्त फिरकी गोलंदाजी करताना दिसत आहे . आर . अश्विनने गेल्या सामन्यात मिळालेल्या संधीचे सोने केले आहे . गेल्या सामन्यात भारताला पहिला बळी त्यानेच मिळवून दिला होता . त्यामुळे फलंदाजी आणि गोलंदाजीमध्ये भारताची बाजू भक्कम समजली जात आहे , पण क्षेत्ररक्षणावर भारताने भर देण्याची नितांत गरज आहे . बांगलादेशला नशिबाने साथ दिली असली तरी त्यांनी न्यूझीलंडवर विजय मिळवला , हे विसरून चालणार नाही . तमीम इक्बाल हा सध्याच्या घडीला सर्वात फॉर्मात असलेला फलंदाज त्यांच्या संघात आहे . शकिब अल हसनसारखा अनुभवी अष्टपैलू चमकदार कामगिरी करताना दिसत आहे . त्याचबरोबर कर्णधार मश्रफी मोर्तझा , मुशफिकर रहिम , महमुदुल्लाह यांच्याकडून संघाला मोठय़ा अपेक्षा असतील . मश्रफीला गोलंदाजीमध्ये चमक दाखवता आलेली नाही . पण रुबेल होसेनने त्याची कसर भरून काढली आहे . मुस्ताफिझूर रेहमान या सामन्यात कशी गोलंदाजी करतो , यावर त्यांचे भवितव्य अवलंबून असेल . बांगलादेशपेक्षा भारताकडे दांडगा अनुभव आहे , त्यांचा फॉर्मही चांगला आहे आणि चांगली खेळाडूंची फळी त्यांच्याकडे आहे . आपसूकच बांगलादेशपेक्षा भारताचे पारडे जड आहे . फक्त आणि फक्त त्यांनी सतर्क राहून मैदानात उतरायला हवे . कारण विजयाचा इमला कोसळायला एक क्षणही पुरेसा ठरू शकतो . बांगलादेशमध्ये धक्का देण्याची कुवत आहे , हे मनात ठेवून भारतीय संघ मैदानात उतरला तर त्यांना हा सामना जिंकता येईल , अन्यथा स्पर्धेतील मोठा धक्का क्रिकेट जगताला पचवावा लागेल . प्रतिस्पर्धी संघ वेळ : दुपारी ३ . ०० वा . पासून . थेट प्रक्षेपण : स्टार स्पोर्ट्स वाहिन्यांवर .


बेंगळूरुचा दिल्लीवर दिमाखदार विजय दिल्ली डेअरडेव्हिल्सच्या आव्हानाचा पाठलाग करताना रॉयल चॅलेंजर्स बेंगळूरुच्या एबी डी’व्हिलियर्सने ९० धावांची आतषबाजी करीत संघाला सहज विजय मिळवून दिला . अवघ्या ३९ चेंडूंत डी’व्हिलियर्सने ही अफलातून खेळी उभारली . त्याच्या या खेळीने संपूर्ण सामन्याचे चित्रच पालटून गेले . त्याआधी , ऋषभ पंतच्या तडाखेबंद ८५ धावा व श्रेयस अय्यरच्या ५२ धावांच्या खेळीमुळे दिल्लीचा डाव १७४ धावसंख्येपर्यंत पोहोचू शकला . उमेश यादव आणि युजवेंद्र चहल यांनी केलेल्या अत्यंत नियोजनबद्ध गोलंदाजीमुळे दिल्लीचे सलामीवीर कर्णधार गौतम गंभीर आणि जेसन रॉय या सलामीच्या जोडीला पाचव्या षटकापर्यंत बांधून ठेवले . प्रारंभीच्या चार षटकांमध्ये सलामीच्या जोडीला केवळ ११ धावाच करता आल्या . सहाव्या षटकाअखेर २ फलंदाज गमावून २८ धावा ही यंदाच्या मोसमातील पहिल्या पॉवरप्लेमधील सगळ्यात कमी धावसंख्या ठरली . त्यामुळे धावांचा वेग वाढवण्याच्या प्रयत्नात गंभीर यादवच्या गोलंदाजीवर झेलबाद झाला . दोन्ही सलामीवीर गारद झाल्यानंतर जमलेल्या ऋषभ पंत व श्रेयस अय्यर या जोडीने संघाला सन्मानजनक धावसंख्या उभारून दिली . त्या दोघांनी मिळून ८ षटकांत ७५ धावांची भागीदारी रचली . त्यानंतर ऋषभने राहुल तेवतियासमवेत ६५ धावांची भागीदारी केली . संक्षिप्त धावफलक


जागतिक कुस्ती स्पर्धेत एकही पदक न मिळवता भारतीयांचे आव्हान संपुष्टात आले . बजरंग पुनिया आणि प्रवीण राणा यांनी उपउपांत्यपूर्व फेरी गाठून अपेक्षा उंचावल्या होत्या ; परंतु त्यांनीही निराशा केली . शनिवारी झालेल्या फ्रिस्टाईल गटात बजरंग ( ६५ किलो ) , प्रवीण राणा ( ७४ ) , अमित धानकर ( ७० ) आणि सत्यव्रत कादियान ( ९७ ) आपापल्या गटात पराभूत झाले . बजरंग आणि प्रवीण यांनी पदकाचा दिलासा दाखवला होता ; परंतु निर्णायक क्षणी ते अपयशी ठरले . आशियाई विजेत्या असलेल्या पुनियाचा जॉर्जियाच्या झुराबी लाकोबिशवेलीकडून चुरशीच्या लढतीत ५ - ६ असे पराभव झाला . राणासमोर युरोपियन विजेत्या अझरबैजनच्या जाब्राईल हास्नोवचे आव्हान होते . हास्नोवने रिओ ऑलिंपिक स्पर्धेत ब्राँझपदकही जिंकलेले होते . तो भारताच्या राणाविरुद्ध सरस ठरला . त्याने ही लढत ५ - ० अशी जिंकली . अमित धानकरनेही अशीच साफ निराशा केली . पात्रता फेरीतच तो कझाकिस्तानच्या अक्झुरेक तानातोरोवरकडून २ - ९ असा पराभूत झाला ; तर कादियननेही अर्मेनियाच्या जॉर्जी केतोवविरुद्ध ० - ५ अशी हार स्वीकारली .


मुंबई क्रिकेट असोसिएशनची वयचोरीबाबत भूमिका ; पोलिसांकडे पाच खेळाडूंची बनावट कागदपत्रे सुपूर्द वयचोरीच्या बऱ्याच तक्रारी येत असताना मुंबई क्रिकेट असोसिएशन ( एमसीए ) नेमके कोणते पाऊल उचलते , याकडे साऱ्यांचेच लक्ष लागले होते . वर्षभरात आलेल्या तक्रारींची शहानिशा करत वयचोरी प्रकरणात ५ - ६ मुले दोषी आढळली असून त्यांची तक्रार एमसीएने पोलिसांकडे केली आहे . या मुलांची सर्व कागदपत्रे पोलिसांना सुपूर्द करण्याचा निर्णय बुधवारी झालेल्या वार्षिक सर्वसाधारण सभेत घेण्यात आला . या निर्णयाने ‘गुणवत्ता असेल तर नियमही पाळा’ अशी भूमिका वयचोरीबाबत एमसीएने घेतली आहे . या वर्षभरात वयचोरीच्या जवळपास ८० - ८५ तक्रारी एमसीएकडे आल्या होत्या . या सर्व तक्रारींनंतर एमसीएने मुलांच्या कागदपत्रांची छाननी केली . यामधील २५ - ३० मुलांची कागदपत्रे योग्य असल्याचे निदर्श्नास आले आहे . पण ५ - ६ सहा जणांची कागदपत्रे खोटी असल्याचे निष्पन्न झाले आहे . त्याचबरोबर ७ - ८ मुलांच्या कागदपत्रांची छाननी करावी अशी मागणी एमसीएने बृहन्मुंबई महानगरपालिकेकडे केली आहे . या छाननीनंतर जी मुले दोषी आढळतील त्यांची तक्रार एमसीए पोलिसांकडे करणार आहे . वयचोरी प्रकरण एमसीएला नवीन नाही , पण शांळाची आणि त्यांच्याशी निगडित असलेल्या संस्थांची मते हिरावली जाऊ नयेत , म्हणून याबाबत ठोस पाऊल उचलले जात नव्हते . पण विद्यमान कार्यकारिणीने या मुद्दय़ावर कडक पावले उचलली असून यापुढे कोणतीही चुकीची गोष्ट करण्यासाठी मुलं , पालक , शाळा , प्रशिक्षक धजावणार नाहीत . वयचोरीबरोबरच पत्ता बदलल्याची माहिती बरीच मुले एमसीएला कळवत नाहीत . त्यामुळे काही स्पर्धामध्ये खेळताना जर दुसऱ्या विभागातील मुलगा आढळला तर त्या संघाला सामना खेळायला दिला जात नाही . एका मुलाच्या चुकीमुळे संघातील अन्य दहा मुलांबरोबर संघाचेही नुकसान होते . त्याचबरोबर आपल्या मूळ पत्त्याच्या जागी न खेळता दुसऱ्या ठिकाणी जाऊन मुले खेळतात , त्यांच्यामुळे काही निरागस मुलांचे नुकसान होत आहे . त्यामुळे या गोष्टींवरही तोडगा काढला असून दोषी मुलांवरही योग्य ती कारवाई करण्याचा मानस एमसीएकडून व्यक्त केला जात आहे . वयचोरी ही क्रिकेटला लागलेली कीड आहे . क्रिकेटमधून या गोष्टींचे निर्मूलन व्हायलाच हवे . पूर्वी काही हेतू साधण्यासाठी कारवाई केली जात नव्हती . पण आता एमसीएने उचललेले पाऊल कौतुकास्पद आहे . काही ठरावीक शाळा आणि प्रशिक्षक या गोष्टी बेमालूमपणे करतात , त्यांना या निर्णयाने चाप बसेल . काही प्रशिक्षकांना आपला संघ जिंकावा , असे वाटते . पण त्यापूर्वी खेळाडूंचा विकास होणे महत्त्वाचे आहे , हे ते विसरतात आणि अशा वाईट गोष्टी घडतात . मुलांबरोबर दोषी शाळांबरोबर प्रशिक्षकांवरही कारवाई करणे गरजेचे आहे . – संगम लाड , क्रिकेट प्रशिक्षक क्रिकेट हा सभ्य माणसांचा खेळ आहे , असे म्हटले जाते . पण या वयचोरीमध्ये लहानपणापासूनच मुले चुकीची पावले उचलतात . प्रत्येक वेळी मुलेच दोषी नसतात , तर त्यांचे पालक , शाळा आणि प्रशिक्षकांचाही यामध्ये समावेश असतो . त्यामुळे जो दोषी आढळेल त्याच्यावर कडक कारवाई करण्याचा आमचा हेतू आहे . त्यामुळेच जी मुले या वयचोरी प्रकरणात दोषी आढळली आहेत , त्यांची तक्रार आम्ही पोलिसांकडे केली आहे . या साऱ्या गोष्टींच्या माध्यमांतून खेळात कोणतीही चुकीची गोष्ट घडू नये , असे आम्हाला वाटते आणि त्यासाठीच आम्ही कटिबद्ध आहोत . – डॉ . उन्मेश खानविलकर , एमसीएचे सचिव


भारताचे माजी यष्टीरक्षक फलंदाज फारुख इंजिनीअर यांनी भारत - पाक क्रिकेट सामने पुन्हा एकदा सुरु व्हावेत अशी इच्छा व्यक्त केली आहे . लंडनमध्ये एका खासगी कार्यक्रम बोलत असताना इंजिनीअर यांनी हे वक्तव्य केलं आहे . पाकिस्तानचे नवनिर्वाचित पंतप्रधान इम्रान यांनी आपल्या राजकीय पदाचा वापर करत दोन्ही देशांमधले क्रिकेट संबंध सुधारण्यासाठी हातभार लावावा असं इंजिनीअर म्हणाले . २००८ साली मुंबई अतिरेकी हल्ल्यानंतर भारत - पाकिस्तान यांच्यात कोणत्याही प्रकारे द्विपक्षीय मालिका खेळवल्या जात नाहीयेत . दोन देशांच्या मालिकेत २००७ साली बंगळुरुत भारत - पाक शेवटचे समोरासमोर आले होते . अवश्य वाचा – ICC Test Rankings : भारत , विराट अव्वलच ; जाडेजाची क्रमवारीत घसरण “इम्रान खान आता पाकिस्तानचे पंतप्रधान आहेत . मला आशा आहे , दोन्ही देशांमध्ये क्रिकेट मालिका पुन्हा एकदा सुरु होतील . भारत - पाकिस्तान यांच्यात कसोटी क्रिकेट सुरु झाल्यास पाकिस्तान क्रिकेटलाही त्याचा फायदा होईल . मात्र भारतीय क्रिकेटसाठी याचे खूप दूरगामी सकारात्मक परिणाम होतील . त्याआधी दोन्ही देशांमध्ये संवाद सुरु होणं गरजेचं वाटतं . इम्रान खान आता आपल्या पदाचा वापर करुन हे काम करु शकतात . ” इंजिनीअर यांनी आपलं मत मांडलं . अवश्य वाचा – Monkeygate प्रकरणामुळे माझं करिअर संपुष्टात आलं – अँड्रूू सायमंड्स एक क्रिकेटपटू म्हणून मला भारत - पाक सामने पाहायला नक्की आवडतील . मात्र दोन्ही देशांमधील राजकीय नेत्यांनी यासाठी पुढाकार घेणं गरजेचं आहे किंबहुना त्यांना ही कल्पना रुचली पाहिजे . भारत व पाकिस्तान या दोन्ही संघांमध्ये युवा खेळाडूंचा भरणा आहे . त्यामुळे या संघांमध्ये होणारे सामने नेहमी रंगतदार होतात . २००९ साली श्रीलंकेच्या संघावर पाकिस्तानात अतिरेकी हल्ला झाला होता , यानंतर आयसीसीने कारवाई करत पाकिस्तानमध्ये आंतरराष्ट्रीय क्रिकेट खेळण्याला परवानगी नाकारली होती . यानंतर अनेक वर्षांच्या कालावधीनंतर पाकिस्तानात आंतरराष्ट्रीय क्रिकेटचं पुनरागमन झालं आहे . या काळात पाकिस्तानचा संघ आपल्या घरच्या मैदानातले सामने दुबई व अबुधाबीमध्ये खेळत होता .


मानसिक तणावग्रस्त व्यक्तींना आयुष्यात एखादे ध्येय ठरविण्यात अडचणी येतात , असा निष्कर्ष इंग्लंडमधील एका विद्यापीठातील अभ्यासात पुढे आला आहे . एक्सेटर आणि एडीथ कोवान विद्यापीठाने २०० तरुणांचे सर्वेक्षण करून हा निष्कर्ष काढला आहे . तणावात जगणाऱ्या व्यक्तींना नेमके ध्येय ठरविता येत नाही . त्यात संभ्रम असतो असे एक्सेटर विद्यापीठाचे निक मोबर्ले यांनी सांगितले . एखादी व्यक्ती शांतपणे जर विचार करत असेल तर अशा समस्येवर तोडगा काढता येतो . मात्र ज्या व्यक्ती मानसिकदृष्टय़ा स्थिर नाहीत त्यांच्यात समस्या निर्माण होते , असे मोबर्ले यांनी सांगितले . त्यामुळे तणावमुक्त जगणे हा त्यावर उत्तम उपाय आहे , असे त्यांनी सांगितले . जीवनात एखादे उद्दिष्ट ठेवूनच जगणे महत्त्वाचे असते . मात्र आपले ध्येय गाठताना त्यात विरोधाभास निर्माण होतो त्या वेळी मग मानसिक तणाव निर्माण होतो , असे प्राध्यापक जॉने डिक्सन यांनी स्पष्ट केले . ध्येय गाठताना परस्पर विरोध निर्माण होण्याची कारणे म्हणजे आपण एखादे अशक्यप्राय ध्येय ठेवतो . ते पूर्ण करणे अशक्य होते . तसेच ते ध्येय गाठताना उपलब्ध स्रोतांवर ताण पडल्याने तणाव निर्माण होतो . यात वेळ किंवा पैसा याचा समावेश होतो . मर्यादित स्रोत असताना एखादी गोष्ट करायला गेल्यास तणाव होतो असे या अभ्यासात स्पष्ट करण्यात आले आहे . या सर्वेक्षणात १८ ते ३५ वयोगटातील व्यक्तींचा समावेश होता .


‘ए वतन’ आणि ‘दिलबरो’ या गाण्यांमागोमाग आता ‘राजी’ या चित्रपटातील आणखी एक गाणं प्रेक्षकांच्या भेटीला आलं आहे . आलिया भट्ट , विकी कौशल यांच्या मुख्य भूमिका असणाऱ्या या चित्रपटाचं ‘अगर दिल राजी है’ हे शीर्षक गीत बऱ्याच गोष्टी सांगून जात आहे . देशभक्ती , हेरगिरी आणि या साऱ्यामध्ये येणारी प्रेमाची आणि आपुलकीची भावना या सर्व गोष्टींचं सुरेख चित्रण या गाण्यात केल्याचं पाहायला मिळत आहे . ‘सहमत’ ही भूमिका साकारणारी अभिनेत्री आलिया भट्ट या गाण्यातूनही तिच्या अभिनयाने प्रेक्षकांची मनं जिंकत आहे . एक हेर म्हणून परदेशात वावरत असताना तिच्या मनात असणारी भीती , त्यावरही तिचा आत्मविश्वास आणि देशभक्ती या सर्व भावना आलियाने तिच्या अभिनयातून प्रभावीपणे सादर केल्या आहेत . त्यामुळे हा चित्रपट खऱ्या अर्थाने प्रेक्षकांमध्ये उत्सुकता वाढवत आहे . वाचा : ‘who added whom first ? ’ - फेसबुकने जुळवलेल्या एका लग्नाची गोष्ट गुलजार यांनी लिहिलेलं हे गाणं शंकर - एहसान - लॉय या संगीतकार त्रिकुटाने संगीतबद्ध केलं आहे . अरिजित सिंगच्या आवाजातील हे गाणं सध्या सर्वांच्याच काळजाला भिडत असून चित्रपटाला सारांश रुपात सर्वांसमोर मांडत आहे . ‘राजी’ चित्रपटामध्ये आलिया आणि विकी कौशल मुख्य भुमिकेत असून या चित्रपटाचे दिग्दर्शन मेघना गुलजार यांनी केलं आहे . हा चित्रपट हरिंदर सिक्का यांच्या ‘कॉलिंग सहमत’ या कादंबरीवर आधारित आहे . चित्रपटाचं कथानक १९७१च्या पार्श्वभूमीचे असून आलिया यात एका महिला गुप्तहेराची भूमिका पार पाडणार आहे . हा चित्रपट ११ मे रोजी प्रदर्शित होणार आहे .


आईला साहित्यात कायमच वरचे स्थान असून तिच्यावरील कविता , चित्रपट , लेख सहज उपलब्ध होतात . परंतु कुटुंबासाठी झटणाऱ्या बाबाची मात्र साहित्यात म्हणावी तितकी दखल घेतली जात नाही . घराबाहेर राबणाऱ्या वडिलांचे कष्ट दिसत नसले तरी ‘दमलेल्या बाबाची कहाणी’ ऐकल्यावर आपलेही डोळे पाणावल्याशिवाय राहात नाहीत . नुकताच मदर्स डे साजरा करण्यात आला . त्यावेळी आपल्या आईसाठी आठवणीने काही ना काही भेटवस्तू देणाऱ्यांपैकी कितीजणांना जूनच्या तिसऱ्य़ा रविवारी ‘फादर्स डे’ असतो हे लक्षात आहे ? एकीकडे पाश्चात्य संस्कृतीचे अंधानुकरण असे म्हणत असताना या दिवसाच्या निमित्ताने आईला हजारो रुपयांची भेटवस्तू देणारे आपण वडिलांसाठी किती खर्च करु शकतो असे पाहिल्यास या दोन्हींमध्ये खूप तफावत असल्याचे आपल्याला दिसून येईल . फादर्स डेच्या निमित्ताने काही देशांत याबाबत करण्यात आलेल्या एका सर्वेक्षणातून ही बाब समोर आली आहे . मदर्स डेला मुलांकडून केल्या जाणाऱ्या खर्चाच्या तुलनेत फादर्स डेला केला जाणारा खर्च निश्चितच कमी आहे असे दिसून आले आहे . मुलं मदर्स डेला आईसाठी भेटवस्तू घेतात पण फादर्स डेला वडिलांसाठी भेटवस्तू घेण्याचं प्रमाण हे कमी आहे . असंही सर्वेक्षणातून समोर आलं आहे . अर्थात आईचं प्रत्येकांच्या आयुष्यात असणारं स्थान हे खूप मोठं आहे , त्यामुळे वर्षांतून एक दिवस तिच्यासाठी थोडसं का होईना काहीतरी वेगळं करावं असं प्रत्येक मुलाला वाटतं आणि ते केलंही पाहिजे . पण अनेक पाश्चात्य देशात फादर्स डेनिमित्त केला जाणारा खर्च हा कमी असल्याचं ‘नॅशनल रिटेल फेडरेशने’ आपल्या सर्वेक्षणात म्हटलं आहे . दरवर्षी जून महिन्याच्या तिसऱ्या रविवारी फादर्स डे साजरा केला जातो . यंदा हा दिवस १८ जून रोजी साजरा केला जाणार आहे . इंग्लंड आणि अमेरिकेबरोबरच जगातील ७० हून अधिक देशांमध्ये हा दिवस साजरा केला जातो .


अनेक मुलांना जन्मजात व्यंग असते . या व्यंगत्वाला अनेक गोष्टी कारणीभूत असतात . अपत्याच्या वडिलांचे वय , त्यांचे अतिरिक्त मद्यपान , त्याशिवाय आधुनिक जीवनशैलीबाबतचे अन्य घटक आदी कारणांमुळे नवजात बालकामध्ये जन्मजात व्यंग येऊ शकते , असे नवसंशोधनातून आढळले आहे . अपत्याच्या आरोग्यविषयक परिस्थितीला केवळ आईच नाही , तर आई आणि वडील दोघेही जबाबदार असतात , असा निष्कर्ष अमेरिकेतील जार्जटाऊन विद्यापीठातील आरोग्य केंद्राचे सहाय्यक प्राध्यापक जोना किटीलिन्सका यांनी काढला आहे . मुलाचे पोषण , शारीरिक वाढ आणि मानसिक वातावरण घडविण्याचे काम आईच्या माध्यमातून होते . पण आईबरोबरच वडिलांची जीवनशैली , त्याचे वयोमान याचा परिणाम जनुककार्यावर होत असून जन्मजात व्यंग असलेले मूल जन्माला येत असेल , तर त्याला वडीलही कारणीभूत असतात , असे किटीलिन्सका यांनी सांगितले . वडील जर प्रमाणापेक्षा अधिक मद्यपान करत असतील , तर त्याचा परिणाम जन्माला येणाऱ्या मुलावर होतो . काही नवजात बालकांमध्ये डॉक्टरांना ‘फोएटर अल्कोल स्पेक्ट्रम डिसऑडर्र’ हा विकार आढळला . या मुलांच्या मातांनी कधीही मद्यपान केले नव्हते , मात्र तरीही या बालकांमध्ये हा विकार आढळल्यानंतर त्यांच्या वडिलांची आरोग्यविषयक तपासणी करण्यात आली , त्यावेळी वडील अतिरिक्त प्रमाणात मद्यपान करत असल्याचे आढळले . म्हणजेच मुलांच्या जन्मजात व्यंगाला वडीलही कारणभूत असतात , असे या संशोधकांनी सांगितले . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


दाक्षिणात्य सिनेमाचा रिमेक असलेल्या ‘सिंबा’ या रोहित शेट्टीच्या सिनेमात रणवीर मुख्य भूमिकेत आहे . त्यामुळे रणबीरसोबत कोणती अभिनेत्री या सिनेमात झळकणार याकडे सर्वाचे लक्ष होतेच . या स्पर्धेत परिणितीने श्रद्धा आणि आलियाला मागे टाकले असले तरी आता याबाबत वेगळीच चर्चा ऐकू येत आहे . आलियाने रोहितला नाराज केल्याची कुजबुज ‘बॉलीवर्ल्ड’मध्ये सुरू आहे . रोहितने आलियाला या सिनेमासाठी विचारले होते . पण आलियाच्या , मला विचार करण्यासाठी वेळ हवा या उत्तरावर रोहित नाराज झाला . आलियाने सिनेमासाठी पटकन होकार द्यायला हवा होता , असे रोहितचे म्हणणे होते . श्रद्धानेही काहीसा तसाच कित्ता गिरवल्याचे चित्र आहे . श्रद्धाने सिनेमाची पूर्ण कथा ऐकवण्याची मागणी केली होती . जे रोहितला शक्य नव्हते . त्यामुळे रोहितने थेट परिणितीलाच चित्रपटात भूमिका दिल्याचे समजते आहे . हा सिनेमा या वर्षीचा सर्वात हिट सिनेमा असेल , असे भाकीत रणवीरने वर्तवले आहे . आता परिणिती - रणवीरची जोडी तो किती ‘हिट’ करते ते येणारा काळच ठरवेल . - मसक्कली


मुंबई : ' जन्नत 2 ' , ' चक्रव्यूह ' अशा सिनेमांमधून झळकलेली अभिनेत्री इशा गुप्ताने पंतप्रधानांना पत्र लिहिले आहे . देशात सुरू असलेली तंबाखूची दुकाने तातडीने बंद करायला हवीत . तंबाखूमुळे रोज जगभरात अडीच हजार माणसे मृत्यूमुखी पडतात . तर कोट्यवधी रुपये यात खर्च होतात . हे लक्षात घेता आता तंबाखूवर तातडीने बंदी आणायला हवी या आशयाचे पत्र तिने नरेंद्र मोदी यांना लिहीले आहे . ' नो टोबॅको डे ' च्या निमित्ताने इशा बोलत होती . यावेळी तिने नो टोबॅको सप्ताहाचे उद्घाटन तिने केले . तंबाखूने आरोग्यास हानी पोचते . त्यामुळे सर्व तंबाखू विक्री केंद्रांवर बंदी घालावी अशी मागणीही तिने केली . आपल्या देशात जर बीफवर बंदी येऊ शकते , तर तंबाखूवर का नाही , असा सवालही तिने या पत्रात विचारला आहे .


लिपस्टिक हा महिलांचा वीक पॉईंट म्हटले तरी वावगे ठरणार नाही . मात्र सौंदर्यात भर घालणाऱ्या या लिपस्टिकमध्ये आरोग्याला घातक असणारे अनेक घटक असतात . यामध्ये शिसे , क्रोमियम यांसारखे घटक असतात . या रसायनांमुळे ओठांचा नैसर्गिक सौंदर्य हरवण्याची शक्यता असते . कारण लिपस्टिक लावलेली असताना आपण अगदी सहज खात पित असल्याने या अन्नपदार्थांबरोबर लिपस्टिक पोटात जाऊ शकते आणि अपाय होऊ शकतात . तेव्हा लिपस्टिक कशाप्रकारे हानिकारक असते समजून घेऊया… रसायनांचा वापर लिपस्टिक तयार करताना त्यामध्ये शिसे , क्रोमियम आणि मॅग्नेशियम यांचा वापर केलेला असतो . हे घटक आपल्या आरोग्यासाठी चांगली नसतात . यामुळे काही गंभीर आजार होऊ शकतात . त्याचबरोबर अवयवही निकामी होऊ शकतात . क्रोमियम दीर्घकाळ किडणीमध्ये राहिल्यास तुमच्या किडण्या खराब होऊ शकतात . शिसे शिसे हा धातू शरीराला हानिकारक असतो . त्यामुळे अनेक गंभीर तक्रारी उद्भवू शकतात . खनिज तेल ओठांना चमक यावी यासाठी लिपस्टिक तयार करताना त्यामध्ये खनिज तेलाचा वापर केलेला असतो . मात्र त्यामुळे ओठांमधली नैसर्गिक रंध्रे बंद होतात . याचा तुमच्या ओठांवर वाईट परिणाम होतो . पेट्रोकेमिकल लिपस्टिक तयार करण्यासाठी पेट्रोकेमिकलचा वापर केला जातो . हे शरीरासाठी अतिशय हानिकारक असते . कच्चे तेल आणि गॅस यांपासून याची निर्मिती केली जाते . यामुळे शरीराच्या अंतःस्रावाला इजा पोहोचण्याची शक्यता असते . खाज येणे तुम्ही जर स्थानिक ब्रँडची लिपस्टिक वापरत असाल तर तुम्हाला खाज येण्याची शक्यता असते . त्यामुळे ओठ आणि त्यांच्या बाजूची त्वचा खराब होऊ शकते . त्यामुळे चांगल्या गुणवत्तेची लिपस्टिक वापरणे अतिशय आवश्यक आहे .


बॉलिवूड अभिनेत्री म्हणून जागतिक स्तरावर प्रतिनिधित्व करणारी ऐश्वर्या राय बच्चन हे नाव आजही तितकंच वजनदार आणि प्रभावी आहे . हॉलिवूडमध्ये चित्रपट करणाऱ्या अभिनेत्रींची संख्या वाढती असली तरी तिथं जाऊन विविध व्यासपीठावरून देशाचं सातत्याने प्रतिनिधित्व करणारी अभिनेत्री म्हणून आजही ऐश्वर्याला मान आहे . म्हणूनच ‘कान’ आंतरराष्ट्रीय चित्रपट महोत्सवात सातत्याने सहभाग घेणाऱ्या ऐश्वर्याने प्रतिनिधित्व करणे ही दखल घेण्याजोगी गोष्ट ठरते . यंदाच्या ‘कान’ महोत्सवात आपल्या सौंदर्याने अनेकांवर भुरळ घालणाऱ्या या विश्वसुंदरीच्या पाच लूकवर एक नजर टाकूयात . . १ . ‘कान’मधील ऐश्वर्याचा सर्वांत पहिला लूक ब्लू पासल अॅझ्टेक प्रिंटमधील या ड्रेसचा होता . दिसायला अत्यंत साधा असला तरी या ड्रेसवर विविध रंगांच्या टिकल्या आणि मण्यांची बारीक डिझाइन करण्यात आली आहे . २ . रॅमी कॅडीनं डिझाइन केलेल्या या स्ट्रॅपलेस गाऊनमध्ये ऐश्वर्या अत्यंत सुंदर दिसत होती . त्यावर साजेशी हेअरस्टाइल आणि गुलाबी रंगाची लिपस्टिक रेड कार्पेट लूकसाठी परफेक्ट होती . ३ . यंदाच्या ‘कान’ महोत्सवात हुमा कुरेशीपासून दीपिका पदुकोणपर्यंत कोट फॅशन पाहायला मिळाला . काळ्या रंगाचा कोट आणि त्यावर लाल रंगाची लिपस्टिक अशा समीकरणासह ऐश्वर्या रेड कार्पेटवर झळकली . ४ . तिचा विशेष लक्ष वेधून घेणारा आणखी एक लूक म्हणजे काळ्या आणि जांभळ्या रंगाच्या गाऊनमधील लूक . दुबईचा डिझायनर मायकल सिंकोने हा गाऊन डिझाइन केला असून त्याच्या ट्रेलवर फुलपाखरांची सुंदर डिझाइन पाहायला मिळत आहे . रेड कार्पेटवर या गाऊनमध्ये ती जणू एखाद्या परीप्रमाणेच भासत होती . ५ . पांढरा टॉप , निळा स्कर्ट आणि त्यावर भगव्या आणि गुलाबी रंगाचा जॅकेट असा आणखी एक ऐश्वर्याचा हटके लूक पाहायला मिळाला . अत्यंत साधा आणि तितकाच आकर्षक हा लूक अनेकांनाच भावला .


बॉलिवूड अभिनेता रणबीर कपूरच्या आयुष्यातील संकटं काही केल्या कमी होण्याचं नाव घेत नाहीत . एका मागोमाग एक फ्लॉप सिनेमांमुळे तो चिंताग्रस्त आहे . खासगी आयुष्यातही त्याला अनेक संकंटांचा सामना करावा लागत आहे . कतरिना कैफसोबत ब्रेकअप झाल्यानंतर त्याच्या लव्ह लाइफला उतरती कळाच लागली आहे . हे सर्व कमी की काय आता त्याच्या आरोग्याच्याही तक्रारी सुरू झाल्या आहेत . रणबीरला टायफॉइडची लागण झाली आहे . गेल्या काही महिन्यांपासून तो अयान मुखर्जीच्या ब्रम्हास्त्र सिनेमासाठी डाएट करत होता . डेक्कन क्रोनिकलने प्रसिद्ध केलेल्या वृत्तानुसार , आता रणबीरला डॉक्टरांच्या सल्ल्यानुसार पथ्य पाळावं लागणार आहे . या काळात त्याच्या व्यायामावरही बंदी घालण्यात आली आहे . जास्तीत जास्त आराम करण्याचा सल्ला डॉक्टरांनी दिला आहे . टायफॉईडमुळे आता तो शबाना आझमी यांच्या महत्त्वकांक्षी फॅशन शोलाही उपस्थित राहू शकणार नाही . मिझवान गावात होणाऱ्या या फॅशन शोमध्ये तो दीपिका पदुकोणसोबत रॅम्प वॉक करणार होता . मात्र प्रकृतीच्या कारणामुळे आता या शोवरही त्याला पाणी सोडावं लागणार आहे . रणबीरच्या सिनेमांबद्दल बोलायचे झाले तर , २०१५ मध्ये आलेला तमाशा सिनेमा बॉक्स ऑफिसवर अपयशी ठरला होता . या सिनेमानंतर त्याचा एकही सिनेमा हिट ठरलेला नाही . ‘ऐ दिल है मुश्किल’ , ‘जग्गा जासूस’ या सिनेमांनी बॉक्स ऑफिसवर निराशा केली . त्याच्या आगामी सिनेमांबद्दल बोलायचे झाले तर माधुरी दीक्षितचा पहिला मराठी सिनेमा बकेट लिस्टमध्ये तो पाहुण्या कलाकाराची भूमिका साकारणार आहे . या सिनेमासोबतच ब्रम्हास्त्र आणि संजय दत्तच्या बायोपिकमध्येही तो दिसणार आहे .


कलर्स मराठी वाहिनीवरील ‘नवरा असावा तर असा’ या मालिकेतील हर्षदा खानविलकरसाठी लहानपणापासूनच नवरात्रोत्सव खूप खास आणि महत्वाचा आहे . त्यामागचं कारण ती सांगते , ‘घटस्थापनेपासून ते दसऱ्यापर्यंत एक सात्विक , आनंदमय वातावरण असतं . तसेच आपण आईचा ‘अंबाबाईचा’ उत्सव साजरा करतो . ज्या उत्सवाला आईचं स्वरूप आहे त्याचं महत्व प्रत्येक माणसाच्या आयुष्यात वेगळं असतं तसंच माझ्यासाठी देखील आहे . नवरात्रीचा उद्देश खूप महत्वाचा ठरतो . ‘चांगल्याचा वाईटावर विजय’ ही खूप मोठी शिकवण आहे . मुळात आपण नवरात्री साजरी करत असताना मनावर हे बिंबवत असतो की आपल्याला वाईटावर विजय मिळवायचा आहे . खूप स्फूर्ती आणि शक्ती देणारा हा उत्सव आहे अस मला वाटतं . ’ नवरात्र कसा साजरा करते हेदेखील हर्षदाने सांगितलं . ‘नवरात्रीचे नऊ दिवस माझा उपवास असतो . या नऊ दिवसांत मी मीठाचं अजिबात सेवन करत नाही . फक्त फलाहार करते . उपाशी राहून देवापर्यंत पोहोचण्याचा प्रयत्न असतो असं काही नाही . पण नऊ दिवस छान वातावरण असतं . फलाहार आणि सात्विक आहार खाल्ल्याने मन शांत आणि प्रसन्न राहतं . सगळ्यात महत्त्वाचं म्हणजे देवीचा उत्सव आहे . त्यामुळे श्रृंगार आणि रंग याचं खूप महत्व आहे . त्यामुळे नऊ दिवस नऊ रंग , म्हणजे ज्यादिवशी जो रंग आहे त्या रंगाचे कपडे मी आवर्जून परिधान करते . नवरा असावा तर असा या मालिकेत आम्ही विविध क्षेत्रात उल्लेखनीय कामगिरी केलेल्या नऊ स्त्रियांना बोलावलं आहे , ’ असं तिने सांगितलं .


संशोधकांनी ‘इबोला’ या आजारावर शोधून काढलेली प्राथमिक पातळीवरील लस रुग्णांसाठी आणि मानवी शरीरासाठी सुरक्षित असल्याचे संशोधकांनी स्पष्ट केले आहे . कॅनडातील रोगप्रतिकारक संशोधन विभागातील संशोधकांचा यात सहभाग आहे . सहा महिन्यांच्या संशोधनानंतर संशोधकांना ‘इबोला’वरील ही लस शोधून काढण्यात यश मिळाले आहे . १८ ते ६५ वयोगटांतील सुदृढ व्यक्तींना या लसीचा कमी प्रमाणात डोस देण्यात आला . त्यानंतर त्यांच्यातील रोकप्रतिकारक प्रतिक्रियांचा अभ्यास केल्यानंतर ही लस सुरक्षित असल्याचे संशोधकांनी जाहीर केले . निवडण्यात आलेल्या व्यक्तींमधील ३० जणांना ही लस देण्यात आली . तर दहा जणांना प्लॅसेबो इंजेक्शन देण्यात आले . ही लस देण्यात आल्यानंतर केवळ तीन व्यक्तींवर त्याचे काही प्रमाणात परिणाम झाले . त्यात डोकेदुखी , थकवा असे परिणाम झाले . या लसीचा प्रयोग सकारात्मक आणि संशोधकांना प्रेरणा देणार आहे . देण्यात आलेले तीनही डोस सुरक्षित असल्याचे स्पष्ट झाले आहे , असे कॅनेडियन लस विभागाचे मे एलशेरीफ यांनी सांगितले . कॅनडातील सार्वजनिक आरोग्य संस्थेने नॅशनल मायक्रोबायोलॉजी प्रयोगशाळेत ही लस शोधून काढली आहे . हे संशोधन कॅनडातील मेडिकल असोसिएशनच्या मासिकात प्रसिद्ध करण्यात आले आहे .


अशिक्षित लोकांना नोकरी मिळविण्यासह अनेक अडचणींना सामोरे जावे लागते . मात्र अशिक्षित असल्याचा आरोग्यावरही मोठा परिणाम घडून येत असल्याचा दावा एका नव्या संशोधनात करण्यात आला आहे . ऑस्ट्रेलियाचे राष्ट्रीय विद्यापीठ आणि सॅक्स संस्थेच्या संशोधकांनी शिक्षण आणि हृदयरोग याच्या संबंधित अभ्यास केला आहे . माध्यमिक स्तरापर्यंत शाळा सोडणाऱ्या विद्यार्थ्यांना पदवी अथवा उच्च पदवी धारकाच्या तुलनेत हदयविकाराचा झटका येण्याची शक्यता दुप्पट असते , असा दावा संशोधकांनी केला आहे . ही आश्चर्यकारक बाब असली तरी अशिक्षित लोकांमध्ये हृदय संबंधित आजार होण्याचा धोका १५० टक्क्यांनी अधिक असल्याचे या संशोधनाचे मुख्य अभ्यासक रोसेमॅरी कोरडा यांनी म्हटले आहे . यासाठी संशोधकांनी ऑस्ट्रेलियाच्या नवीन दक्षिण वेल्स राज्यामधील ४५ ते ६४ वर्षांच्या २ लाख ६७ हजार १५३ लोकांचा अभ्यास केला . यामध्ये पुरुष आणि महिलांचाही समावेश करण्यात आला होता . ज्या व्यक्ती कमी शिकलेले आहेत , त्यांना हृदयविकाराचा झटका येण्याचे प्रमाण शिक्षितांच्या तुलनेत अधिक असल्याचे अभ्यासात आढळून आले . अशिक्षित लोकांचा जीवनस्तर खराब असतो , हे यामागील प्रमुख कारण आहे . शिक्षित लोकांना चांगली नोकरी लागते , त्यामुळे त्यांचा जीवनस्तर अधिक चांगला असतो . ते चांगल्या ठिकाणी राहतात , तसेच सकस अहार घेतात . त्यामुळे त्यांचे हृदय चांगले राहते . या कारणांमुळे त्यांना हदयविकारचा धोका कमी प्रमाणात असल्याचे संशोधकांनी माहिती देताना सांगितले . हे संशोधन ‘इंटरनॅशनल जर्नल फॉर इक्विटी इन हेल्थ’मध्ये प्रसिद्ध झाले आहे . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


आहारामध्ये नियमित स्वरूपात अक्रोडचा वापर केल्यास भारतामध्ये मोठय़ा प्रमाणावर वाढत असणाऱ्या हृदय व रक्तवाहिन्यांसंबंधी आजार , कर्करोग आणि मधुमेह या आजारापासून दूर राहणे शक्य असल्याचे आंतरराष्ट्रीय स्तरावरील संशोधकांनी सांगितले आहे . आहार , हृदय व रक्तवाहिन्या , आकलन क्षमता , अल्झायमर आणि मधुमेह या क्षेत्रांतील संशोधक आणि वैद्यकीय तज्ज्ञांच्या झालेल्या बैठकीमध्ये भारतातील आरोग्य स्थिती , आहार घेण्याची पद्धत , आरोग्याची स्थिती आणि निरोगी जीवनशैलीचा प्रसार करण्यासंदर्भात चर्चा करण्यात आली . कॅलिफोर्नियाच्या अक्रोड आयोगाने आयोजित केलेल्या या बैठकीमध्ये झालेल्या चर्चेत अक्रोड हे रोगप्रतिबंधक असून , त्यामुळे नागरिकांची जीवनशैली निरोगी राहण्यास मदत होत असल्याचे सांगण्यात आले . संशोधकांनी केलेल्या अभ्यासामध्ये अक्रोड खाण्याचे सकारात्मक परिणाम दिसून आले आहेत . अक्रोड खाल्ल्यामुळे आरोग्यविषयक समस्या जसे की , हृदयविकार , कर्करोग , वृद्धत्व आणि मधुमेह दूर होत असल्याचे संशोधकांनी म्हटले आहे . लठ्ठपणा , उच्च रक्तदाब , मधुमेह आणि हृदयविकारासंबंधी आजार भारतामध्ये मोठय़ा प्रमाणात वाढत आहेत . प्रामुख्याने शहरी भागातील नागरिकांमध्ये योग्य प्रमाणात आहार घेतला जात नाही . त्यामुळे शरीराला आवश्यक ते पोषक घटक मिळत नाहीत . लहान मुलांमध्ये ही समस्या मोठय़ा प्रमाणावर आहे , असे इंडियन इन्स्टिटय़ूट ऑफ मेडिकल सायन्सेस , नवी दिल्लीच्या माजी मुख्य आहारतज्ज्ञ डॉ . रेखा शर्मा यांनी म्हटले आहे . अमेरिका आणि चीननंतर लठ्ठपणा असलेल्या देशात भारत या यादीत तिसऱ्या क्रमांकावर आहे . भारतीय लोकांनी आहारामध्ये जास्तीत जास्त फळे , भाज्या , शेंगदाणे आणि सुकामेवा यांचा वापर करणे आवश्यक असल्याचे शर्मा यांनी म्हटले आहे . सुकामेवा हा फॅटी अॅसिडचा समृद्ध स्रोत आहे . तसेच यामध्ये ओमेगा तीन फॅटी आहे . त्यामुळे हृदय निरोगी राहण्यास मदत होते , असे त्या म्हणाल्या . भारतामध्ये स्मृतिभ्रंशाचा आजार १० टक्क्यांनी वाढला असून , २०१०च्या तुलनेत या आजारामध्ये मोठय़ा प्रमाणात वाढ झाली आहे . अक्रोड खाणे यावर फायदेशीर असल्याचे त्यांनी सांगितले .


सध्या आपण प्रत्येक गोष्टीच्या मागे नुसते धावत आहोत . कधी करिअरसाठी तर कधी नोकरीसाठी , नोकरीनंतर स्थिरावण्यासाठी . या सगळ्या धावपळीत आपल्याला शांत व्हायला मदत करतं ते म्हणजे प्रेम . प्रेम ही एक अशी गोष्ट आहे जी तुम्ही जगात कुठेही कितीही कामात असला तरी त्या आठवणींनी तुम्ही काही क्षणातच सुखावून जातात . आपल्या अवतीभवतीचं जग सुंदर वाटायला लागतं . लग्नगाठी स्वर्गात बांधल्या जातात हे आपण नेहमीच ऐकतो . पण मग प्रेमाचं काय ? ते कधी कोणावर होतं हे तर खुद्द देवही सांगू शकणार नाही . त्यातही पहिलं प्रेम तर विसरणं केवळ अशक्यच . आयुष्याच्या कोणत्या ना कोणत्या टप्प्यावर तुम्ही आम्ही प्रेमात पडतो . ते प्रेम यशस्वी होवो अथवा न होवो . त्या माणसाला आणि त्या आठवणींना विसरणं केवळ अशक्यच असतं . मनाच्या छोट्याशा कोपऱ्यात त्या आठवणी आपण जपून ठेवलेल्या असतात . त्या आठवणी आयुष्यभर सोबत असतात . त्या आठवणी अचानक तोंडावर हासू आणतात आणि ते जुने दिवस आठवू लागतात . अहो हे आम्ही नाही तर सतीश राजवाडेच्या ‘ती सध्या काय करते’ चित्रपटामध्ये म्हटलं आहे . सतीश राजवाडे दिग्दर्शित ‘ती सध्या काय करते या चित्रपटातून लक्ष्मीकांत आणि प्रिया बेर्डे यांचा मुलगा अभिनय बेर्डे याने यावर्षी चित्रपटसृष्टीत पदार्पण केले . लोकसत्ता ऑनलाइनने अभिनयची घेतलेली ही मुलाखत . ‘ती सध्या काय करते’ असं तुझ्या पहिल्या चित्रपटाचं शीर्षक होतं . मग तुझ्या आयुष्यात कोणी ‘ती’ आहे की नाही ? भरपूर आहेत . अशा भरपूर आहेत त्यामुळे एखादं दुसरीचं नाव घेतलं तर त्यांना राग येऊ शकतो . अभिनय क्षेत्राकडे वळण्याचा निर्णय कसा घेतलास ? लहानपणापासून मला चित्रपट पाहण्याची आवड होती . त्यामुळे मी याच क्षेत्रात जाणार याकडे फोकस होतो . मी मोठा झाल्यावर एक कलाकार व्हावं असं बाबांनाही नेहमी वाटायचं . आईचाही हाच विचार होता . शिवाय माझी ओढही या क्षेत्राकडे पहिल्यापासूनच होती . लक्ष्मीकांत बेर्डे आणि प्रिया बेर्डे यांचं चित्रपटसृष्टीत नाव आहे . त्याच तुझ्यावर कुठे दडपण होतं का ? नक्कीच . जेव्हा तुमचे आई - बाबा एवढे मोठे स्टार असतात तेव्हा तुम्हाला खूप जबाबदारीने वागावे लागते . तुम्ही काय बोलता , कसे वागता त्याकडे लोकांचं लक्ष असतं . तुमच्या मनातल्या गोष्टी तुम्हाला ब - याचदा मनातच ठेवाव्या लागतात . पण त्यांनी जे काही काम केलंय त्यामुळेच आज मला चित्रपटसृष्टीत चांगलं स्वागत झालं . त्यांच्याच आशिर्वादामुळेच मला आज प्रेक्षक आणि ही इंडस्ट्री स्वीकारतेय . ही माझ्यासाठी खूप चांगली गोष्टी होती . आज तुझे बाबा असते तर तू त्यांना काय सांगितलं असतं ? माझे बाबा हे लोकांना त्यांचा हात धरुन शिकवणारे होते . माझी इच्छा होती की त्यांनीही मला खूप गोष्टी शिकवाव्यात . त्यांची अभिनय करण्याची पद्धत , त्यांच्यातली शिस्त नक्कीच त्यांनी मला शिकवली असती . पण आज ते नाहीयेत त्यामुळे या गोष्टींसाठी मलाच लढावं लागेल . हे ही खरंय की आपण लढून जे मिळवतो ते जास्त काळ टिकतं . आज बाबा असते तर त्यांनी मला या चित्रपटाविषयी त्यांचा अभिप्राय दिला असता . माझ्या चुका काढल्या असता . पण आज ते नसल्यामुळे माझी आई मला याविषयी सांगते . तिही अभिनयात तितकीच माहिर आहे . चैताली गुरव , chaitali . gurav @ indianexpress . com


जगाची थाळी गुलाबजाम म्हटलं की कुणाही भारतीय माणसाच्या तोंडाला पाणी सुटतं . पण तो खास आपला पदार्थ मात्र नाही . वेगवेगळ्या पद्धतीने जगभर गुलाबजामसदृश पदार्थ आवडीने खाल्ले जातात . इतिहासातल्या अनेक घटना बघताना त्यातील महत्त्वाच्या व्यक्तींच्या चुका अगदी सहज दिसून येतात , त्यावर पुढे अनेक जण भाष्यदेखील करत बसतात , मात्र एक अशी गोड चूक आहे इतिहासातली , ज्याबद्दल सगळे नुसते बोलत नाहीत , तर अजूनपर्यंत ती चूक प्रेमाने आपलीशी करतात ! ही कथित चूक केली एका पर्शियन खानसाम्याने . तोही कोणी साधासुधा नाही , तर खुद्द मुगल सम्राट शाहजहानचा खानसामा ! याच चुकीचा परिपाक म्हणजे आजच्या काळातला गुलाबजाम ! टर्की आणि इतर मध्य आशियायी प्रांतावर आधिपत्य असलेल्या तुर्की राज्यकर्त्यांनी गुलाबजामूनसारखा एक पदार्थ भारतात आणल्याचे समजले जाते . मुळात आजच्या काळात सर्रास वापरले जाणारे या पदार्थाचे नाव - गुलाबजाम हेही अपभ्रंशातून तयार झालेले आहे . मूळ नाव गुलाबजामून हे पर्शियन शब्द गुल - गुलाबाचे फुल आब - पाणी आणि जामून - जांभूळ या तीन शब्दांपासून तयार झालेले आहे . गुलाबजल घालून केलेल्या पाकात सोडलेले जांभळाएवढे तळलेले उंडे म्हणजे गुलाबजामून अशा अर्थी ते नाव पडले . हा पदार्थ मूळ तुर्की - अरबी लोकांमुळे भारतात पोचला , तरी त्या प्रांतामध्ये त्याची नावे अतिशय निरनिराळी आहेत . लोकमा / लुक्मा ( lokma / luqma ) अशा अर्थी तुर्की किंवा अरबी नावे आहेत . लोकमा म्हणजे तोंडभर किंवा एका घासाएवढे . लुक्मा बनवण्याची पद्धत आणि कृती भारतातल्या गुलाबजामूनपेक्षा बरीच निराळी आहे . मैदा , साखर , यीस्ट आणि किंचित मीठ घालून पीठ मळून घेतात आणि गरम तेलात हे पीठ सोडतात . त्या गरम पिठाच्या गोळ्यांवर मध किंवा साखरेचा पाक ओतून देतात . गरम किंवा गार , अशा दोन्ही प्रकारे हा पदार्थ खातात . लग्न , रमजान आणि चालीसवा अर्थात मृत्यूपश्चात चाळिसावा दिवस , जेव्हा दुखवटा संपतो , अशा विशेष प्रसंगी हा लुक्मा खाण्याची आणि वाटण्याची पद्धत आहे . साधारण नवव्या शतकातल्या ओट्टोमन साम्राज्यातले खानसामे हा पदार्थ बनवत अशा नोंदी आढळतात . दुखवटय़ानंतर हा पदार्थ खाण्याचे संकेत खासकरून तुर्कस्तानात आजही आढळतात . रस्त्यावरील येणाऱ्या - जाणाऱ्या लोकांनादेखील एक एक लुक्मा वाटला जात असे . प्रत्येक जण मृतात्म्यास शांती लाभावी म्हणून प्रार्थना करून हा लुक्मा ग्रहण करत असे . हाच लुक्मा ओट्टोमन साम्राज्यामुळे सायप्रस आणि ग्रीस इथवर पोचला . तिथे हा लोक्मिद्स ( loukoumades ) या नावाने प्रसिद्ध आहे . इथे मात्र हा सर्रास खाल्ला जाणारा गोड पदार्थ आहे . यावर किंचित पिठीसाखर किंवा मध आणि दालचिनीपूड घालून खाल्ले जाते . ग्रीक ज्यू लोक स्फिंगी या नावाने हा पदार्थ बनवतात , तो हानुका या त्यांच्या पारंपरिक सणानिमित्त . अल बगदादी या १३व्या शतकातील अरबी पाककृतीच्या पुस्तकातदेखील या लुक्माचा उल्लेख आढळतो . इथे या पदार्थाला ‘लुक्मा अल कादी’ म्हणून संबोधले गेले आहे . लुक्मा अल कादीचा शब्दशः अर्थ होतो न्यायाधीशाचे तोंड भरून टाकणारा किंवा न्यायाधीशाचा लुक्मा . अॅरिस्टॉटल आणि इतर समकालीन लेखकांनी प्लाकोन्ता या भेटस्वरूपी केकचे वर्णन केले आहे . हे केक ऑलिव्हच्या तेलात तळून , त्यावर मध घालून , त्या काळातील विजयश्री प्राप्त केलेल्या ऑलिम्पिक स्पर्धकांना देण्यात येत . प्रत्येक जिंकणाऱ्या खेळाडूस डोक्यावर ऑलिव्हच्या पानांचा मुकुट ( kontinos wreath ) आणि हे गुलाबजामून सदृश गोडाचे पदार्थ ( plakonta ) भेट म्हणून देण्यात येत . त्या काळात पदके देण्याची पद्धत अजून सुरू झालेली नव्हती . प्रत्येक खेळात एकच विजेता घोषित केला जात असे . एनक्रीडस ( enkrides ) नावाचा जुना ग्रीक पदार्थदेखील याच प्रकारे बनवला जात असे . प्लाकोन्ता आणि एनक्रीडस हे लोक्मिद्सचेच पूर्वज असावेत असा कयास आहे . ग्रीस जवळील इटलीतदेखील असाच एक गोड पदार्थ बनवला जातो - स्त्रुफ्फोली ! हा पदार्थदेखील दिसायला गुलाबजामूनसारखाच असून याचे गोळे मात्र खेळण्यातल्या गोटय़ा असतात , तेवढेच असावे लागतात . वर सुकामेवा आणि मध घालून हा पदार्थ खाल्ला जातो . त्यावर दालचिनी पूड आणि संत्र्याचे साल बारीक किसून घातले जाते . काही ठिकाणी हा पदार्थ नाताळसाठी खास बनवला जातो . गुलाबजामून हा पदार्थ भारतात मुगल राज्यकर्ते किंवा तुर्की - पर्शियन लोकांनी आणला , रुजवला . या पदार्थाचे चपखल भारतीयीकरण कसे झाले हेही अतिशय रंजक आहे ! केवळ मैदा वापरण्यापेक्षा खवा , मावा , दुधाची भुकटी घालून हा पदार्थ बनवला जाऊ लागला . बंगाल प्रांतात हा पदार्थ थोडा निराळा होतो . तिथे पनीर वापरून हा बनवला जातो . इथे त्याचा आकारदेखील बदलून , लांबुळका होतो . पन्तुआ ( pantua ) हा बंगाली गुलाबजामून गोलसर असतो तर लांग्चा ( langcha / lyangcha ) हा उभट आकार असलेला पदार्थ हा बंगाल , आसाम , ओडिशा इथे लोकप्रिय आहे . लांग्चा हे नाव या पदार्थाला पडले त्याचादेखील मजेदार किस्सा आहे . बंगालमधल्या बुध्र्वान प्रांतातला हा मूळचा पदार्थ आहे . कृष्णनगरची राजकुमारी बुध्र्वानच्या राजघराण्यात लग्न करून गेली . पुढे गर्भवती असताना तिची अन्नावरची वासना उडाली , काय खायची इच्छा होते , अशी विचारणा झाली तेव्हा लांग्चा असे उत्तर आले ! हा काय गूढ पदार्थ आहे , हे त्या राज्याच्या आचाऱ्यांना ( मोडक / मोयरा - आचारी ) समजेना . पुढे समजले की कोणी लंगडा आचारी हा गोड पदार्थ तयार करण्यात निष्णात होता , त्या राजकन्येला केवळ इतकेच आठवत होते . त्याचा कृष्णनगरमध्ये शोध घेऊन त्याला जमीनजुमला देऊन बुध्र्वानमध्ये येऊन हे पक्वान्न करण्याची विनंती करण्यात आली , तेव्हापासून तेच त्या पदार्थाचे नाव झाले . बुध्र्वानचे लांग्चे सुप्रसिद्ध आहेत . शक्तिगढ ( saktigarh ) हे ठिकाणदेखील या लांगच्यांसाठी प्रसिद्ध आहे . राष्ट्रीय महामार्ग १९ वरील ही जागा प्रत्येक खवय्याला खुणावत राहते , इथले लांग्चे हे केळ्याच्या आकारातले असतात , अधिक काळपट आणि अधिक गोडदेखील असतात . बंगालमध्येच असाच अजून एक जोड पदार्थ आढळतो - लेडीकेनी ! हा एखाद्या चेंडूएवढा मोठा पन्तुआ / गुलाबजामून असतो . भीमचंद्र नाग या आचाऱ्याने १८५७ च्या उठावानंतर भारतात आलेल्या चार्ल्स कॅन्निंग आणि लेडी कॅन्निंग , यांच्यासाठी खास बनवला होता . हा गोड पदार्थ लेडी कॅन्निंग यांना खूपच आवडला आणि त्या वारंवार याची मागणी करत , यावरून त्यांचे नाव या पदार्थाला दिले गेले . पुढे लेडी कॅन्निंग या नावाचा अपभ्रंश होत लेडीकेनी हा शब्द रुजला , तो आजपर्यंत वापरला जातो ! लग्नाच्या पंगतीत आग्रहाचा गुलाबजाम , नवदाम्पत्याने एकमेकांना भरवलेल्या पहिल्या घासाचा मानकरी गुलाबजाम आणि प्रत्येक सणाच्या निमित्ताने घराघरात खाल्ला जाणारा लाडका पदार्थ - गुलाबजामून ! भारत , पाकिस्तान आणि बांगलादेश या तिन्ही देशांत हा पदार्थ अतिशय लोकप्रिय आहे . त्याचबरोबर चीन आणि तैवानमध्येदेखील साधारण साधम्र्य असलेले गोडातले प्रकार बनवले जातात . अमेरिकेतले डोनट होल्स बघूनदेखील ज्यांची आठवण होते असे हे गुलाबजामून ! मात्र या गोड गुलाबी पदार्थाला एक निराळा साज चढवला आहे राजस्थानी खाद्यसंस्कृतीने ! इथे गुलाबजामून की सब्जी बनते ! टोमॅटो आणि काजूची पेस्ट घालून ग्रेव्ही तयार करून त्यात नुसते तळलेले गुलाबजामून घालून त्याची रस्सा भाजी केली जाते ! जोधपूरची ही भाजी सुप्रसिद्ध आहे ! हा पदार्थ भारतात रस्त्यावर , ढाब्यावर ते थेट पंचतारांकित हॉटेल्सपर्यंत सगळीकडे मिळतो . गुलाबजामून रबडी , गुलाबजामून आणि आईस्क्रीम , गुलाबजामून ट्रायफल पुडिंग , गुलाबजामून चीजकेक , गुलाबजामून कस्टर्ड , गुलाबजामून कुल्फी , गुलाबजामून कपकेक , गुलाबजाम केक , गुलाबजामून पार्फेत अशा असंख्य नव्या रूपात गुलाबजामूनचा आस्वाद घेता येतो ! असा हा गोड , सर्वाना वेड लावणारा पदार्थ . भारतातील सर्व जाती - धर्मीयांना जोडणारा पदार्थदेखील ठरला आहे . ईद आणि दिवाळी दोन्ही सणांना हा पदार्थ हमखास खाल्ला जातो . सुखात आणि दुःखात , विजयात आणि पराजयात जो जगभर खाल्ला जातो असा हा लुक्मा अल कादी म्हणजेच आपला गुलाबजाम ! प्राजक्ता पाडगावकर – response . lokprabha @ expressindia . com सौजन्य – लोकप्रभा


कोलकाता नाइट रायडर्सची विजयी घोडदौड यंदाच्या आयपीएलमध्ये सातत्याने सुरू आहे . गुणतालिकेत आघाडीवर राहणाऱ्या कोलकाताच्या वर्चस्वाला आव्हान देणे हे कोणत्याही संघासाठी अवघड ठरत आहे . रविवारी गतविजेत्या सनरायझर्स हैदराबादविरुद्ध त्यांची लढत असल्यामुळे क्रिकेटरसिकांना रंगतदार लढतीचा आनंद घेता येऊ शकेल . कोलकाताने ९ सामन्यांत १४ गुण मिळवत आयपीएल गुणतालिकेत आघाडी टिकवली आहे , तर ९ सामन्यांत ११ गुण कमावणारा हैदराबादचा संघ तिसऱ्या स्थानावर आहे . मात्र कोलकाताचा संघ यंदाच्या आयपीएलमध्ये तेजाने तळपत आहे . त्यांचा कर्णधार गौतम गंभीरकडे ‘ऑरेंज कॅप’ आहे . सर्वात मौल्यवान खेळाडूच्या शर्यतीत सुनील नरिन अग्रेसर आहे , तर सर्वाधिक षटकार रॉबिन उथप्पाने खेचले आहेत . कोलकाताने शुक्रवारी दिल्ली डेअरडेव्हिल्सविरुद्ध ७ विकेट्स आणि २२ चेंडू राखून दणदणीत विजय मिळवला होता . या सामन्यात कोलकाताने सांघिक कामगिरीचे प्रदर्शन केले . नॅथन कल्टर - निलेने ३ बळी घेतले , तर धावांचा पाठलाग यशस्वीपणे करताना गंभीर आणि उथप्पा यांनी धडाकेबाज अर्धशतके झळकावली . राजीव गांधी आंतरराष्ट्रीय स्टेडियमवर रविवारी होणाऱ्या सामन्यात कोलकाताविरुद्धच्या पराभवाचा वचपा काढण्यासाठी हैदराबादचा संघ उत्सुक आहे . १५ एप्रिलला झालेल्या सामन्यात कोलकाताचे १७३ धावांचे लक्ष्य दिले होते , मात्र हैदराबादला २० षटकांत १५५ धावा करता आल्याने त्यांचा १७ धावांनी पराभव झाला . हैदराबादचा कर्णधार डेव्हिड वॉर्नर , सलामीवीर शिखर धवन आणि अनुभवी केन विल्यमसन हे सातत्याने धावा करीत आहेत . शुक्रवारी रात्री मोहालीत पंजाबविरुद्ध हैदराबादने ३ बाद २०७ धावा करून २६ धावांनी विजय मिळवला . सामन्याची वेळ : रात्री ८ वा .


लोढा समितीची बीसीसीआयला सूचना भारतीय क्रिकेटमध्ये सुधारणा करण्यासाठी सर्वोच्च न्यायालयाने नियुक्त केलेल्या लोढा समितीने भारतीय क्रिकेट नियामक मंडळाला ( बीसीसीआय ) खडे बोल सुनावले . १५ ऑक्टोबपर्यंत १५ शिफारशींची अंमलबजावणी करा , अशी सूचना लोढा समितीने बीसीसीआयला केली आहे . या १५ शिफारशींमध्ये दूरचित्रवाणी प्रक्षेपणाच्या हक्कांचीही शिफारस आहे . संसदेचे अधिवेशन सुरू असल्याने बीसीसीआयचे अध्यक्ष अनुराग ठाकूर या बैठकीला उपस्थित राहू शकले नाहीत . याबाबतचे पत्र त्यांनी बीसीसीआयचे सचिव अजय शिर्के यांच्याकरवी लोढा समितीला पाठवले होते . ‘‘लोढा समितीने या वेळी १५ शिफारशींची अंमलबजावणी करण्यासाठी १५ ऑक्टोबपर्यंतची मुदत दिली आहे . या वेळी शिर्के यांनी आम्ही पहिल्या शिफारशींची अंमलबजावणी करायला सुरुवात केली असून याबाबतचा अहवालही सादर करणार असल्याचे सांगितले , ’’ अशी माहिती सूत्रांनी दिली . शिर्के यांनी या वेळी काही शिफारशींची अंमलबजावणी करणे सोपे नसल्याचे लोढा समितीला सांगितले . यामध्ये ७० वर्षांवरील व्यक्ती संघटनेमध्ये कामकाज करून शकत नाही आणि एका व्यक्तीला ९ वर्षे संघटनेमध्ये पदावर राहता येऊ शकते , या शिफारशींचा समावेश होता . यावर लोढा समितीने सर्वोच्च न्यायालयाच्या निर्णयाचे पावित्र्य जपायला हवे , असे सांगितले . शिर्के आणि लोढा समिती यांच्यामध्ये जवळपास दीड तास बैठक चालली . यामध्ये शिर्के यांनी या शिफारशींचे पुनरावलोकन करण्यासाठी मोठय़ा पीठाकडे आम्ही दाद मागणार असल्याचेही लोढा समितीला सांगितले . बीसीसीआयचे प्रक्षेपण हक्कांचे परीक्षण लोढा समितीने आपल्या शिफारशींमध्ये बीसीसीआयने पूर्णपणे पारदर्शी व्यवहार करावा , असे म्हटले होते . पण बीसीसीआयने भारत आणि वेस्ट इंडिज यांच्यामधील अमेरिकेमध्ये होणाऱ्या दोन ट्वेन्टी - २० सामन्यांच्या प्रक्षेपणाचे हक्क ‘स्टार इंडिया’ला ३४ . २ कोटी रुपयांना दिले असून या व्यवहाराचे लोढा समितीकडून परीक्षण होणार असल्याचे म्हटले जात आहे . त्याचबरोबर आयपीएलच्या प्रक्षेपण हक्काचेही परीक्षण करण्यात येणार आहे .


श्रुती हसन आणि तथाकथित प्रियकर मायकल कोरसेल यांच्याबद्दल आतापर्यंत खूपदा बोललं गेलं आहे . मुंबई विमानतळावर त्यांना एकत्र पाहिल्यानंतर त्यांच्यातल्या नात्याबद्दल बी - टाऊनमध्ये अधिकच बोललं जात आहे . पण त्यांच्या या नात्याची कमल हसन यांना भलतीच चिंता लागून राहिली आहे . त्यांची चिंता एवढी वाढली की , कमल यांच्या निकटवर्तीयाने सांगितले की , श्रुती त्याच्या प्रियकरासोबत सार्वजनिक ठिकाणी फिरते याची कमल यांना काळजी वाटते . सार्वजनिक ठिकाणी अशापद्धतीने फिरल्यानंतर प्रसारमाध्यमांमध्ये कशाप्रकारच्या बातम्या येतील याचीच त्यांना अधिक काळजी वाटते . एवढेच काय तर कमल यांनी यासंदर्भात श्रुतीशीही चर्चा केली , असे त्यांच्या निकटवर्तीयांनी सांगितले . कमल हसन यांचा युके - इंडिया सांस्कृतिक कार्यक्रमामध्ये मायकलसोबतचा फोटो पाहून अनेकांच्य भुवया उंचावल्या गेल्या होत्या . अगदी थोड्याच वेळात हा फोटो इंटरनेटवर व्हायरल झाला होता . मायकेल कोरसेलने ड्रामा सेंटर लंडनमधून पदवी संपादन केली आहे . कमल हसन यांच्या आगामी सिनेमांबद्दल चर्चा केली तर , विनोदीपट सबाश नायडू या सिनेमातून ते प्रेक्षकांच्या भेटीला येणार आहेत . या सिनेमाच्या प्रदर्शनाची तारीख बदलण्यात आली आहे . या सिनेमाशिवाय दाक्षिणात्य सिनेमाचा हा सुपरस्टार लवकरच विश्वरुपम २ या सिनेमाच्या तयारीला लागला आहे . २०१७ मध्येच या सिनेमाचे प्रदर्शन करण्याचा कमल हसन यांचा मानस आहे . तर , दुसरीकडे श्रुती हसन बिग स्टार पवन कल्याण याच्यासोबत कतमरयुडु या तामिळ सिनेमात दिसणार आहे . उगडी या सणाच्या दिवशी हा सिनेमा प्रदर्शित करण्याचा विचार सध्या निर्माते करत आहेत . उगडी हे कन्नड आणि तेलगु प्रांतातील लोकांचा नवीन वर्षाचा सण असतो .


‘६ पॅक बॅण्ड’ या भारतातील पहिल्या ट्रांसजेंडर बॅण्डने कान लायन्स फेस्टिव्हमध्ये पारितोषिक प्राप्त केले . या बॅण्डला ‘कान ग्रॅण्ड प्रिक्स ग्लास लायन अॅवॉर्ड’ने सन्मानित करण्यात आले . ट्रांसजेंडरच्या या बॅण्डला Y फिल्म्सने लॉन्च केले होते . ट्रांसजेंडरच्या अधिकार आणि समानतेसाठी या बॅण्डने एक ठोस सुरुवात केल्याप्रित्यर्थ या बॅण्डला सन्मानित करण्यात आले . जेंडर इक्वॅलिटी आणि समाजातील असमानता दूर करण्यासाठीच्या प्रयत्नांचा सन्मान करण्यासाठी या अॅवॉर्ड सोहळ्यात हा खास विभाग निर्माण करण्यात आला आहे . या सोहळ्यात जगभरातून ३० हून अधिक बॅण्डस् सहभागी झाले होते . यात ४ भारतीय बॅण्ड होते . या सर्वांमध्ये अव्वल ठरला तो ‘६ पॅक बॅण्ड’ . या बॅण्डमुळे ट्रांसजेंडरमधील प्रतिभा सर्वांसमोर आणण्यात आली , हे या बॅण्डचे वैशिष्ट्य ठरले . तसेच ट्रांसजेंडरसाठी त्यांनी केलेल्या कामाचेदेखील खूप कौतुक झाले . एका ट्रॅफीक सिग्नलवरून आलेल्या या कल्पनेने कलात्मकतेच्या परीक्षणासाठी नवी पातळी प्रस्थापित केली असल्याचे मत या खास बॅण्डच्या विजयानिमित्त वाय फिल्म्सचे ब्रॅण्ड पार्टनरशिप आणि टॅलेंट मॅनेजर आशिष पाटील यांनी व्यक्त केले . त्याचबरोबर ‘६ पॅक…’च्या यशामुळे आपण आनंदित झाल्याची भावना त्यांनी व्यक्त केली . पाहा हृतिकसोबतच्या गाण्याचा व्हिडिओ –


आयपीएलच्या बाराव्या हंगामाचा लिलाव नुकताच जयपूरमध्ये पार पडला . २०१९ साली होणाऱ्या स्पर्धेसाठी बहुतांश संघमालकांनी महत्वाच्या खेळाडूंना संघात कायम राखलं होतं . अनेक नवोदीत खेळाडूंना यात कोट्यवधी रुपयांच्या बोलीही लागल्या . याचसोबत काही नावाजलेल्या खेळाडूंना मात्र आपल्या संघात घेण्यामध्ये कोणीही तत्परता दाखवली नाही . न्यूझीलंडचा माजी तडाखेबाज फलंदाज ब्रँडन मॅक्युलमलाही या हंगामात कोणत्याही संघमालकाने बोली लावली नाही . मात्र या गोष्टीचं मॅक्युलमला अजिबात वाईट वाटलेलं नाहीये . “प्रत्येक गोष्टीला शेवट हा असतोच . माझ्यावर बोली लागली नसली तरीही माझ्या संघातील काही खेळाडूंना आयपीएलमध्ये यंदा संधी मिळतेय यासाठी मी आनंदी आहे . माझ्यावर बोली लागली नाही याचं मला अजिबात वाईट वाटलेलं नाही . संधी मिळालेल्या प्रत्येकाला माझ्या शुभेच्छा आहेत , मात्र भविष्यात तुमच्यापुढे काय वाढून ठेवलं असेल हे कोणी सांगितलंय ? ” Radio Sports ला दिलेल्या मुलाखतीत मॅक्युलम बोलत होता . आयपीएलच्या पहिल्या पर्वात मॅक्युलमने कोलकाता नाईट रायडर्स संघाकडून खेळत असताना सलामीच्या सामन्यातच धडाकेबाज शतकी खेळी केली होती . गेल्या ११ हंगामांमध्ये ब्रँडन मॅक्युलमने कोलकाता नाईट रायडर्स , कोची टस्कर्स केरळ , चेन्नई सुपर किंग्ज , गुजरात लायन्स , रॉयल चॅलेंजर्स बंगळुरु संघाकडून सामने खेळले . २०१६ साली आंतरराष्ट्रीय क्रिकेटमधून निवृत्ती स्विकारल्यानंतरही मॅक्युलमन विविधी टी - २० लीगमध्ये खेळतच होता . मात्र यंदाच्या आयपीएल हंगामात त्याच्यावर बोली न लागल्यामुळे सर्वच स्तरातून आश्चर्य व्यक्त केलं जातं आहे .


छोट्या पडद्यावरील लोकप्रिय मालिका राधा प्रेम रंगी रंगली ही मालिका सध्या एका नव्या वळणावर येऊन ठेपली आहे . रोज या मालिकेमधून प्रेम आणि राधा यांच्या जीवनातील एक एक पैलू उलगडताना दिसत आहे . यातच आता राधा आणि प्रेम या दोघांचाही जीव धोक्यात असल्याचं दिसून येत आहे . दीपिकाचा व्यवसाय आणि आयुष्य मार्गी लागण्यासाठी प्रेमचे बरेच प्रयत्न सुरु आहेत . दुसरीकडे संगिता म्हणजेच लल्लनची बहीण प्रेमच्या घरी रहायला आली आहे . विशेष म्हणजे लल्लन आणि प्रेम हे दोघं सारखे दिसत असल्यामुळे संगिता त्याला लल्लन समजून बऱ्याच गोष्टी सांगण्याचा प्रयत्न करते . परंतु तो लल्लन नसून प्रेमच आहे हे संगिताला माहित नाही . संगिताला लल्लनच्या आयुष्यामधून दीपिकाला कायमचे काढून टाकायचे आहे . याच दरम्यान राधाला एक वाईट स्वप्न पडते ज्यामध्ये प्रेमबरोबर काहीतरी वाईट होणार आहे असे संकेत तिला मिळतात . राधा आणि प्रेमच्या जीवाला कोणापासून धोका आहे ? संगिता दीपिकाला लल्लनच्या आयुष्यामधून काढून टाकण्यामध्ये यशस्वी होईल का ? राधा प्रेमला वाचवू शकेल का ? अशा अनेक प्रश्नांची उत्तरे प्रेक्षकांना लवकरच मिळणार आहे . हे सगळ जाणून घेण्यासाठी बघत रहा राधा प्रेम रंगी रंगली सोम ते रवि . रात्री ९ . ०० वा . फक्त कलर्स मराठीवर .


आपल्या सहज सुंदर अभिनयाने सिनेसृष्टीत वेगळे स्थान निर्माण करणारी श्रीदेवी काळाच्या पडद्याआड गेली आहे . मात्र तिच्या मृत्यूची कुणकुण बिग बी अमिताभ बच्चन यांना लागली होती का ? अशी एक चर्चा सध्या सोशल मीडियावर रंगते आहे . याचे प्रमुख कारण आहे ते म्हणजे अमिताभ बच्चन यांनी केलेला ट्विट . साधारण पहाटे २ ते ३ च्या सुमारास श्रीदेवी यांचा मृत्यू झाल्याची बातमी समोर आली . मात्र ही बातमी येण्याच्या साधारण ३० ते ३५ मिनिटे आधी अमिताभ बच्चन यांनी , ‘न जाने क्यूँ , एक अजीब घबराहट हो रही है ! असा ट्विट केला होता . अमिताभ बच्चन यांना कसली भीती वाटली ? श्रीदेवी किंवा आपल्यातून एक सहकलाकार आपल्याला सोडून निघून जाणार आहे याची कुणकुण बिग बींना आधीच लागली होती का ? बिग बींनी असा ट्विट का केला ? या आणि अशा अनेक प्रश्नांची चर्चा सोशल मीडियावर रंगताना दिसते आहे . अमिताभ बच्चन आणि श्रीदेवी यांनी ‘खुदा गवाह’ या सिनेमात एकत्र काम केले होते . तसेच श्रीदेवीच्या ‘इंग्लिश विंग्लिश’ या सिनेमातही अमिताभ बच्चन यांनी छोटीशी भूमिका साकारली होती . मात्र ट्विटरवर अमिताभ बच्चन यांनी हा ट्विट का केला या प्रश्नाचे उत्तर अद्याप मिळालेले नाही . मात्र या ट्विटची चर्चा मात्र रंगली आहे .


आपल्या कुटुंबातील सदस्याला गमावणे केव्हाही भावनिकदृष्ट्या अवघडच असते . अशा शोकाचे दुःख अनेक महिने किंवा वर्षे चालू शकते . मानसिकरित्या सावरण्यासाठी वेळ लागणार असला तरीही आर्थिक साह्याने कुटुंबाला सावरायला थोडी - फार मदत होते . त्यामुळे योग्य आयुर्विमा कव्हर निवडतानाच विमा मिळविण्यासाठी कंपनीची प्रक्रिया सोपी असणेही तेवढेच महत्वाचे आहे . योग्य वेळेत आयुर्विमा मिळणे आवश्यक असते , हे बहुतांशी कंपनीवर अवलंबून असले , तरीही पॉलिसीधारक तिला लवकर पूर्ण करण्यासाठी मदत करू शकतात . ही विमा रक्कम मिळण्याची प्रक्रिया जलद आणि सोपी होण्यासाठी पॉलिसीधारक काय करू शकतात . मृत्यूचा दावा करणे दावा फाइल करणे : पॉलिसीधारकाच्या मृत्यूनंतर आश्रितांना विमा कंपनीला लेखी सूचना द्यावी लागते ज्यात पॉलिसी क्रमांक , विमा धारकाचे नाव , मृत्यूची तारीख , ठिकाण आणि कारण इत्यादी लिहावे लागतात . यासाठी एक सूचना फॉर्म असतो जो तुम्ही त्यांच्या शाखेतून किंवा वेबसाईटवरून मिळवू शकता . संबंधित कागदपत्रे दाखल करणेः जेव्हा तुम्ही मृत्यूचा फॉर्म दाखल करता , तेव्हा त्यासोबत मृत्यू प्रमाण - पत्र , पॉलिसीधारकाचा वयाचा पुरावा , पॉलिसीचे दस्तऐवज आणि इतर संबंधित कागद - पत्रेही दाखल करावी लागतात . जर पॉलिसी घेतल्यानंतर तीन वर्षांच्या आत पॉलिसीधारकाचा मृत्यू झाला असेल , तर इतर काही कागदपत्रेही आवश्यक असतात . पॉलिसीधारक दवाखान्यात असताना वारल्यास दवाखान्याचे प्रमाणपत्र , नोकरीत असल्यास पॉलिसीधारकाच्या नियोजकाचे प्रमाणपत्र , हजर असलेल्या एखाद्या व्यक्तीकडून अंत्यसंस्काराचे प्रमाणपत्र , मृत्यू झालेल्या व्यक्तीच्या आजाराचा उल्लेख असेल असे डॉक्टरांचे प्रमाणपत्र अशी इतर कागदपत्रे विमा कंपनीला लागतात . क्लेम पूर्ण करणेः आयआरडीएच्या नियमांप्रमाणे विमा धन दावा केल्याच्या तीस दिवसांच्या आत दिले पाहिजे . जर विमा कंपनीला कुठल्याही प्रकारचा तपास करावयाचा असेल , तर ही मुदत दावा केल्यानंतर सहा महिने असते . परिपक्वता दावेहे दावे तेव्हा केले जातात जेव्हा विमाधारक पॉलिसीची मुदत संपल्यानंतर जिवंत असतो आणि पॉलिसीमध्ये परिपक्वता लाभ मिळण्याची हमी असते . अशा परिस्थितीत दाव्यासाठी खालील प्रक्रिया करावी लागतेः विमा कंपनी पॉलिसी डिस्चार्ज फॉर्म पाठवतेः पॉलिसीच्या मॅच्युरिटी डेटच्या साधारण एक महिना आधी विमा कंपनी तुम्हाला पॉलिसी डिस्चार्ज फॉर्म पाठवू शकते . हा फॉर्म आणि त्यासोबत मागितलेले दस्तऐवज दाखल कराः फॉर्म काळजीपूर्वक भरा आणि विमा कंपनीला परत पाठवताना त्यासोबत त्यात सांगितलेली कागदपत्रे सुद्धा पाठवा . यात पॉलिसीचे मूळ दस्तऐवज , ओळखपत्राची प्रत आणि राहात्या पत्त्याचा पुरावा तसेच बँक खात्याची माहिती देणारा फॉर्म असू शकतात आणि ते मॅच्युरीटी डेटच्या किमान पाच ते सात दिवस आधी पाठवा . तपासणीः ही सर्व कागदपत्रे मिळाल्यावर विमा कंपनी सर्व माहिती पडताळून पाहाते आणि सर्व कागद - पत्रे योग्य असल्यास परिपक्वता रक्कम दिली जाते . राइडर दावे आयुर्विमा पॉलिसींमध्ये अनेक राइडर असू शकतात , जसे अपघात राइडर , अपघाती अपंगत्व राइडर , क्रिटिकल इलनेस राइडर , प्रीमियम माफी राइडर आणि हॉस्पिटल कॅश राइडर . काही परिस्थितीत राइडरचे लाभ मृत्यू दाव्यासोबत दिले जातात , पण काही दाव्यांसाठी अधिक कागदपत्रे जसे तपास अहवाल , डॉक्टरांचे प्रिस्क्रिप्शन , दवाखान्याची आणि औषधांची बिले , दवाखान्याचे डिस्चार्ज कार्ड इत्यादीची गरज पडते . लक्षात ठेवा तुम्ही नसताना तुमच्या कुटुंबीयांना आर्थिक मदत सहज मिळायला हवे त्यासाठी इकडे - तिकडे धावायला लागायला नको . खालील सूचनांकडे लक्ष द्या आणि तुमच्या कुटुंबीयांना सांगून ठेवा की अशा परिस्थितीत काय केले पाहिजे . ⦁ पॉलिसी घेताना दिलेले वयाचा पुरावा आणि वैद्यकीय इतिहास यासारखी कागदपत्रे अचूक आहेत याची खात्री करा . ⦁ प्रस्तावपत्रात सर्व माहिती अचूक भरा आणि पुढे गडबड नको म्हणून सर्व आवश्यक कागदपत्रे सांभाळून ठेवा . ⦁ एकदा पॉलिसीचे कागद मिळाल्यावर सर्व तपशील तपासून घ्या . सर्व अटी व नियम वाचून काढा . जर पॉलिसी तुम्ही क्लेम केल्याप्रमाणे नसली तर १५ - ३० दिवसांच्या फ्री - लुक कालावधीत परत पाठवून दिलेले सर्व पैसे परत मिळवू शकता . जर तुमचा वैयक्तिक तपशील चुकीचा असेल , तर विमा कंपनीला सूचना द्या आणि सुधारणा करून घ्या . ⦁ नंतरची कटकट कमी करण्यासाठी तुम्ही पॉलिसीचे प्रीमियम नियमित भरून तिला व्यवस्थित सुरू ठेवली पाहिजे . जर प्रीमियम भरण्यासाठी तुम्हाला एक महिन्यापेक्षा अधिक उशीर झाला , तर तुमची पॉलिसी रद्द ( लॅप्स ) होऊ शकते आणि त्यानंतर केलेला दावा अस्विकार केला जाऊ शकतो . ⦁ पॉलिसी घेतानाच तुम्हाला त्यावर एका व्यक्तीला नामनिर्देशित करावे लागते आणि तसे त्या व्यक्तीला सांगून ठेवायला हवे . जर नामनिर्देशन झालेले नसेल , तर दाव्याच्या वेळी कंपनी उत्तराधिकार प्रमाण - पत्राची मागणी करते ज्यात वेळ लागू शकतो . तुमच्या नामनिर्देशित व्यक्तींना पॉलिसीचा सर्व तपशील आणि गरजेच्या कागदपत्रांचा तपशील माहीत असायला हवा . आदिल शेट्टी सीईओ , बँकबझार


अर्जेटिनाची होंडुरासवर १ - ० अशी मात कोपा अमेरिका फुटबॉल स्पर्धेच्या पाश्र्वभूमीवर आयोजित सराव लढतीत अर्जेटिनाने होंडुरासवर १ - ० अशी मात केली . लढतीदरम्यान लिओनेल मेस्सी दुखापतग्रस्त झाल्याने अर्जेटिना व्यवस्थापनाच्या चिंता वाढल्या आहेत . गोन्झालो हिग्युेनच्या एकमेव गोलच्या बळावर अर्जेटिनाने विजय मिळवला . मध्यंतरानंतरच्या सत्रात पाठीचे दुखणे बळावल्याने मेस्सीला मैदान सोडावे लागले . ५९व्या मिनिटाला प्रतिस्पर्धी खेळाडूशी झालेली टक्कर मेस्सीसाठी चिंतेचे कारण ठरले . या अपघातानंतर वैद्यकीय तज्ज्ञांनी मेस्सीवर उपचार केले . मात्र दुखापतीचे स्वरूप गंभीर असल्याने त्याला रुग्णालयात नेण्याचा निर्णय घेण्यात आला . मेस्सीच्या दुखापतीविषयी आता काही सांगणे कठीण आहे . लवकरच त्याचे स्वरूप समजेल असे अर्जेटिनाचे प्रशिक्षक गेराडरे मार्टिन्हो यांनी सांगितले . मेस्सी दुखापतीतून न सावरल्यास कोपा अमेरिका स्पर्धेच्या चिलीविरुद्धच्या लढतीत अर्जेटिनाचे आव्हान कमकुवत होण्याची शक्यता आहे . बार्सिलोनाचे प्रतिनिधित्व करणारा मेस्सी दोन महिने गुडघ्याच्या दुखापतीमुळे मैदानापासून दूर होता . २३ वर्षांनंतर मोठय़ा स्पर्धेचे जेतेपद जिंकण्यासाठी आतुर अर्जेटिनासाठी मेस्सी डावपेचाचा मुख्य भाग आहे .


महाविद्यालयामध्ये शिकणारे विद्यार्थी आपल्या सोबत असणाऱ्या मित्राच्या ( रुममेट्स ) मानसिक समस्यांबाबत संवेदशील असतात . यामुळे मित्राला आलेला मानसिक ताण काही प्रमाणात दूर होण्याची शक्यता असते , असे एका अभ्यासात आढळले आहे . महाविद्यालयामध्ये एकत्र असलेल्या मित्रांमधील एखाद्यास मानसिक त्रास होत असेल तर सोबतीला असणाऱ्या मित्रांची फार मोठी मदत होते . यामुळे मानसिक त्रास असणाऱ्यावर योग्य ते लक्ष ठेवणे सुलभ जाते , असे संशोधकांनी सुचवले आहे . मात्र यामध्ये मानसिक त्रास अचूकपणे ओळखण्यासाठी त्यांना योग्यरीत्या प्रशिक्षण देण्याची गरज असल्याचे संशोधनामध्ये म्हटले आहे . महाविद्यालयामध्ये शिकणाऱ्या विद्यार्थ्यांनी आपल्या मित्राला होत असलेला मानसिक त्रास एका पातळीपर्यंत शोधून काढला . आणि त्यामध्ये मुलामध्ये काही महिन्यांमध्ये आवश्यक तो सकारात्मक बदल दिसून आला , असे अमेरिकेतील न्यूयॉर्क युनिव्हर्सिटीच्या पॅट्रिक रोआऊट यांनी म्हटले . जर मानसिक तणाव वाढला तर त्यामधून आपल्या मित्राला कशा प्रकारे बाहेर काढायचे याचे प्रशिक्षण देण्याची आवश्यकता आहे , असे त्यांनी म्हटले . या अभ्यासासाठी १८७ महाविल्यालयीन विद्यार्थ्यांवर संशोधन करण्यात आले . या संशोधनात शैक्षणिक वर्षांमध्ये मित्रांसोबत राहणाऱ्यांचा मानसिक ताण किती प्रमाणात कमी होते , याचा अभ्यास करण्यात आला .